text:
Mitemo yeruhambo yaNewton
Muchidzidzo fundoyetsimba, Mitemo yeruhambo yaNewton inotsanangura hukama huripo pakati pefosi dziri kubata mutumbi nekuhamba (motion) kwemutumbi kunokonzerwa nefosi idzi. Kwemazana emakore hukama uhwu hwakataurwa nenzira dzakasiyana-siyana; Isaac Newton akazonyora mitemo yeruhambo yaNewton inotaura sezvizvi:
- Mutemo wekutanga: Pachinge pasina fosi rokunze rinotsimbira, mitumbi yose inoramba iri pakuzorora, kana pakuhamba kusingachinje kunotevedza gwara rakatwasuka. Izvi zvinoreva kuti mutumbi wakazorora unoramba wakazorora kusvika watekenyewa nefosi rokunze risina rimwe fosi rinorigadadza. Zvakare mutumbi uri kuhamba unoramba uri kuhamba nespidhi imwechete uye rudzivo rusingachinje kusvika apo unotekenyewa nefosi rokunze risina rimwe fosi rinorigadadza. Uyu mutemo unotaura pamusoro pechinepfu.
- Mitemo wechipiri: Apo mutumbi unohamba, rufangu rwawo a rwunotevedza rudzivo rwakati sambamba nefosi riri kutekenya; rufangu nefosi zvine muzasedimbu wekuteverana uye rufangu nehuremu zvine muzasedimbu wakasunama. Izvi zvinoreva kuti rufangu rwunokwira panokwira fosi uye rufangu rwunodzika panokwira huremu. Mutemo wechipiri uyu unonyorwa netsazaniso inotevera F = m.a
- Mutemo wechitatu: Pane fosi yedzitsinyira yose pane imwe fosi inotsiva ine rudzivo rwakapesana kana kupikisana nefosi yedzitsinyira. Izvi zvinoreva kuti kana mitumbi miviri ichiita mutsimba wefosi, fosi yedzitsinyira nefosi inotsiva dzine huhombe hwakaenzana asi fosi idzi dzinongedza mativi akapesana.
Mitemo iyi yakadhindwa mubhuku rakabuda mugore 1687.
Kurerutsa Mutauro[chinja | edit source]
Fosi yedzitsinyira ndiyo inonzi acting force kuEnglish kureva racho fosi ratanga kusunda kana kuzvuva. Shoko rokuti kudzitsinyira rinoreva kusadharara pakusunda kana kuzvuva - exerting a force to push or pull,
Fosi inotsiva ndiyo inonzi reactive force kuEnglish kureva fosi rinopikisana nefosi ratanga kusunda kana kuzvuva.


c: text/html

text:
Pane Angaziva Kuti Ndiani Akanyora Bhaibheri Here?
Mhinduro yeBhaibheri
Vanhu vakawanda vanoudzwa kuti hapana ane chokwadi chokuti ndiani akanyora Bhaibheri. Asi Bhaibheri harivanzi kuti ndivanaani vakarinyora. Zvimwe zvikamu zvinotanga nemashoko akadai sookuti “
mashoko aNehemiya,” “
zvakaratidzwa Isaya,” uye “
shoko raJehovha rakauya kuna Joeri.”
Vanyori veBhaibheri vakawanda vanobvuma kuti vainyora muzita raJehovha, Mwari mumwe chete wechokwadi, uye ndiye aivatungamirira. Vaprofita vakanyora Magwaro echiHebheru vakataura kanopfuura ka300 kuti: “
Zvanzi naJehovha.” (Amosi 1:3; Mika 2:3; Nahumi 1:
Bhaibheri rakanyorwa nevarume vanosvika 40 uye izvi zvakatora makore 1 600. Vamwe vakashandiswa kuti vanyore mabhuku akawanda ari muBhaibheri. Kutaura zvazviri, Bhaibheri karaibhurari kaduku kane mabhuku 66. Rine mabhuku 39 eMagwaro echiHebheru anonzi nevakawanda Testamende Yekare, uye 27 eMagwaro echiKristu echiGiriki anowanzonzi Testamende Itsva.

robotstxt: allowed

filter: keep


text:
Muri Kuparidza Paimba Neimba Nechinangwa Chokuti Mugoponeswa Here?
Kwete. Ichokwadi kuti tinoita basa rokuparidza paimba neimba, asi hazvirevi kuti kuita basa iroro ndiko kuchatiponesa. (VaEfeso 2:8) Sei tichidaro?
Imbofunga nezvemuenzaniso uyu: Kune murume anofarira kubatsira vanhu uye anoda kupa munhu wose chipo chinodhura. Saka anoudza vanhu kuti vaende pane imwe nzvimbo uye otaura zvekare nenguva dzacho. Kana uine chokwadi chokuti murume uyu anozadzisa zvaanovimbisa ungateerera here zvaari kutaura? Chokwadi unoteerera! Uyewo unogona kutoudza hama neshamwari kuti vauyewo kuitira kuti naivowo vapiwe chipo chacho. Saka kuuya panzvimbo yawanzi uuye hakusi iko chete kunoita kuti upiwe chipo. Asi nyaya iri pakuti murume uya ndiye aita chido chokukupa chipo chacho.
Saka Zvapupu zvaJehovha zvinotendawo vimbiso yaMwari yokuti achapa upenyu husingaperi kune vanhu vanomuteerera. (VaRoma 6:
Akatiponesa, kwete nokuda kwezvinhu zvakarurama zvatakaita, asi nokuda kwetsitsi dzake.”


text:
WASHINGTON—
Mukuru wesangano re Zimbabwe Tourism Authority, Va Karikoga Kaseke, vanoti huwandu hwevanhu vakashanyira nyika mukutanga kwegore rino hwakakwira nezvikamu gumi nezviviri kubva muzana, kana zvichienzaniswa nevanhu vakapinda munyika nguva imwe cheteyo gore rapera.
VaKaseke vanoti vashanyi vakapinda munyika panguva iyi vanodarika mazana masere ezviuru kana zvichienzaniswa nevashanyi mazana manomwe nemakumi matanhatu ezviuru vakashanya gore rapera.
VaKaseke vanoti izvi zvakakonzerwa nezvirongwa zvakaitwa nesangano ravo zvekunakisa chimiro cheZimbabwe. VaKaseke vanoti nyika dzakadai se Asia, America, nedze ku Europe ndidzo dzine vashanyi vakawanda vakashanyira nyika panguva iyi.
VaKaseke vanoti vari kufara nehuwandu hwemisangano nezviratidzwa zviri kuitwa mumahotera emunyika nemakambani izvo zviri kubatsira kukwidza huwandu hwemari dzinobva kubva kumahotera.
Sangano re ZTA rakaburitsa zvinyorwa svondo rapera izvo zvinoti sarudzo dzichangobva kuitwa hadzina zvadzakachinja mumamiriro ekushanya ne kushanyirwa kwenyika sezvaimboitika munguva yapera.
VaKaseke vanoti vane zvirongwa zvizhinji zvavari kuda kuparura kuitira kuti huwandu hwevanoshanyira nyika hurambe huchiwedzereka.
Vanotiwo huwandu hwevashanyi vanobva kuChina ne Japan hwakakwira zvinofadza gore rino izvo zvakakatyamadza sangano ravo sezvo vange vasina kuzvitarisira.
Hurukuro naVa Karikoga Kaseke


text:
WASHINGTON—
Komiti yedare reparamende inoona nezvekudyidzana nedzimwe nyika muAmerica, iri kuzeya nemusi weChina kudyidzana kweZimbabwe neAmerica.
Mumashoko ayo kuvatori venhau, Congressional Sub-Committee on Africa inoti ichazeya nyaya yekuti sei America iri kutadza kumanikidza hurumende yeZimbabwe kuti ichinje maitiro ayo munyaya yehutongo wejekerere.
Nyaya yezvirango iri kutarisirwawo kukandwa mudariro. Nyaya yeSADC neAfrican Union yekuti Zimbabwe ibvisirwe zvirango ichakandwawo mugango. Komiti iyi inoti ichazeyawo nyaya yesarudzo dzemuZimbabwe idzo inoti hadzina kuitwa zvakanaka.
Vanenge vari vadare mutevedzeri wemunyori anoona nezvekudyidzana neAfrica, VaShannon Smith, mukuru mubazi reUSAID, VaTodd Amani, uye vanoona nezvekufambiswa kwemabasa musangano reZimbamwe Human Rights NGO Forum, VaArthur Gwagwa.
America yakatemera VaMugabe nevamwe vavo zvirango muna 2001 ichivapomera mhosva yekutyora kodzero dzevanhu.
Hurumende yemutungamiri wenyika yeAmerica VaBarack Obama yainge yati yaigona kubvisa zvirango kana paitwa sarudzo dzakachena asi yakatobuda pachena kuti sarudzo idzi hadzina kuchena.
Nyanzvi munyaya dzezvematongerwo enyika, uye vari murongi wemabasa kuchamhembe kweAfrica musangano reCrisis In Zimbabwe Coalition, VaJoy Mabenge, vanoti America inofanira kuramba yakamira semusambangwena panyaya yeZimbabwe kuti zvinhu zvichinje.
Hurukuro naVaJoy Mabenge


text:
HARARE — Vana sorojena munyika vanoti havasi kubatwa zvakanaka uye vari kuda kuti hurumende ivaritire nekuvapa mari nezvimwe zvekushandisa muhupenyu hwavo kuitira kuti vakwanise kurarama zvakanaka.
Vachitaura pagungano rekushambadza matambudziko anosangana nevakwegura kana kuti World Elder Abuse Awareness Day, vana sorojena ava vati kuchembera haisi mhosva uye hurumende inofanira kuumba homwe yemari yekuvarititira.
Sachigaro weZimbabwe Old Persons Association, VaJonathan Mandaza, vati vazhinji vakwegura vave kutadza kuzvichengeta nekuti mari dzavo dzemudyandigere dzakatsakatika pakatanga kushandiswa mari yekunze.
Vati vakwegura havagoni kurwisa kuti mari dzavo dzemudyandigere dzidzoke. Nokudaro VaMandaza, avo vane makore makumi matanhatu nemanomwe vati hurumende inofanirwa kuvachengeta.
Vamwe sekuru vati vanonzi VaMungate vati hurumende yeZimbabwe inofanira kuita zvinoitwa nedzimwe nyika dzinochengeta vakwegura nekuvapa mari, pekugara pakanaka pamwe nekuti varapwe pachena muzvipatara.
Vamwe ambuya vati vanonzi Ambuya Dzumbira vaudza Studio 7 kuti vakwegura vazhinji vari kutambura zvikuru munyika uye kana vana vavo havakwanisi kuvachengeta nekuti hakuna mabasa munyika.
Ambuya Dzumbura vatiwo pachinhambo chekuenda pamudya ndigere vari kuramba vachiriritira mhuri dzevana vavo vasingashande kana vakafa neHIV/AIDS.
Ambuya Dzumbira vanoti hurumende inofanirwa kuita hurongwa hwekubhadharira vagwegura mvura nedzimba kuitira kuti varerukirwe nehupenyu.
Pasi pebumbiro idzva remitemo yenyika, hurumende inosungirwa kuriritira vakwegura nekuvapa mari yekuti vabatsirikane pamwe nekuti varapwe pachena.
Asi mukutanga kwegore rino vakuru vebazi rezvevashandi vehurumende pamwe nekuchengetedzwa kwevanhu vakaudza dare reparamende kuti hurumende haina mari yekuriritira vakwegura pamwe nevamwe vanotambura munyika.
Kunyange hazvo bazi iri rine bhodhi rinoona nezvevakwegura, ratadza kubvisa mari yekuti vakwegura vacherechedza zuva reWorld Elder Abuse Awareness Day.
Nyanzvi munyaya dzehupfumi dzinoti Zimbabwe inofanirwa kudira mari yakawanda muhomwe yevanhu vanoda rubatsiro zvakanyanya, zvikuru vakwegura nevana vadiki.
Mugore ra 2014, hurumende yakaisa parutivi madhora anoita mamiriyoni gumi nechidimbu. Mari iyi ishoma zvikuru sezvo muZimbabwe muine vakwegura vanodarika mamiriyoni mana pamwe nevana vadiki vakawandisa vanoda rubatsiro.
Gungano iri rarongwa nemasangano anoshanda akazvimirira ega pasi pesangano rinonzi National Ageing Network of Zimbabwe uye hurumende yange isina kumiririrwa kunyange hazvo yange yakakokwa.
Studio7 haina kukwanisa kunzwa divi rehurumende panyaya iyi.
Munyori mukuru weUnited Nations, Va Ban Ki-moon, vanoti dzihurumende pasi rose dzinofanirwa kuva nemitemo pamwe nehurongwa hwekudzivirira kushungurudzwa kwevakwegura pasi rose.
Zuva iri rinocherechedzwa musi wa15 Chikumi gore rega. Sangano reUnited Nations General Assembly rakaita kuti zuva iri richerechedzwe zviri pamutemo muna Zvita 2011.


text:
Hugadaga
Kana zvinhu zvichinzi zviri Gadaga (State of Balance in English) zvinoreva kuti hazvina kurerekera kana kuwandira kudivi rimwe asi zvakaenzana mativi ari kutariswa. Shoko iri richange richishandiswa muzvinyorwa zviri pano kutaura inonzi Balance kuEnglish.
- Kana musikana akadengezera chirongo chiri pamusoro wake chinenge chiri gadaga nokuti hachisi kudonhedzwa.
- Vaya vanofamba patambo yakasungirwa kumapango maviri vanenge vari kufamba vari gadaga patambo iyoyo. Zvavanoita kuti varambe varipo patambo vasingadonhe kana kurerekera kune rimwe divi kunonzi kugadadza.
- Munhu kana ari kuchovha bhasikoro richifamba risingawe panenge paine hugadaga.
- Ana mabharani vanobata mari kana vachiita mabhuku avo emari vanoda kuti vagume vaine hugadaga hwemari yakapinda neyakabuda - "Accounts must balance".
- Panonyorwa enzane yemuvandu wemishonga panoda kuonekwa paine hugadaga - "chemical equations must be balanced".
- Panopimwa mutumbi pachikero panange pachitsvakwa hugadaga pakati pemutumbi une huremu hunozivikanwa nemumwe usingazivikanwe.
Kupiwa kwezita[chinja | edit source]
Panodaro paine rimwe shoko rinotaura "balance" kuChiShona" rapotswa pano. Iri shoko rekuti gadaga ndere chimanjemanje uye ndiro raonekwa riri pedyo kutaura chinonzi "balance". Nokuti pashaiwa shoko rimwe zvinyorwa zviri pano zvichange zvichishandisa shoko rokuti gadaga.
Vechidiki vakakura mumwaka wechikumi cha1970 vaibvunzana hupenyu vachiti "Uri gadaga here? - izvi zvichireva kuti, "Uri bhoo here, zviri right here?". Ikoko kuva bhoo zvinhu zviri "right" zvakamira zvakanaka ndihwo hugadaga kana kuti "balance" iri kutaurwa pano.


text:
Rutsuwa rwemagetsi
Muchidzidzo fundoyetsimba shoko rokuti rutsuwa rwemagetsi, (insulator) rinoreva chiro chisinga pereke kana kutakura magetsi chinoshandiswa kuputira waya inotakura magetsi. Kazhinji rutsuwa rwemagetsi inenge iri plastic inoputira mbereki yemagetsi. Mune dzimwe nzvimbo rutsuwa rwemagetsi runokwanisa kugadzirwa nepuranga kana ceramic. Rutsuwa rwakakosha pakuderedza njodzi dzokugwinhiwa nemagetsi.
Kupiwa kwezita[chinja | edit source]
Shoko reEnglish rokuti insulate rinotaura zvinoreva to make into an island. Apa kutaura kuti waya yemagetsi inenge yaitwa kunge chitsuwa, magetsi asingakwanise kubuda pairi. Saka pano panzi insulation idanwe kunzi tsuwidzo kubva pazwi rokuti chitsuwa. Pakuwanda inenge ichingonzi tsuwo.
Kurerutsa Mutauro[chinja | edit source]
- Insulating (verb) inenge yonzi kutsuwidza izvi zvichireva kuputira waya inotakura magetsi nerutsuwo.
- Material with insulation properties inenge yonzi rutsuwo – apa kutaura zviro zvinokwanisa kushandiswa pakutsuwidza.
- Chiro chinotakura magetsi chinonzi mbereki yemagetsi apa kureva electrical conductor.


text:
Chidzidzo 17
Vatariri Vematunhu Vanotibatsira Sei?
Magwaro echiKristu echiGiriki anotaura kakawanda nezvaBhanabhasi naPauro. Varume ava vakashumira sevatariri vanofambira, vachishanyira ungano dzekutanga. Vaizviitirei? Vaiva nehanya zvechokwadi nokugara zvakanaka kwehama dzavo dzechiKristu. Pauro akati aida ‘kudzokera kuti ashanyire hama’ achiona kuti dzakadini. Aitoda kufamba mazana emakiromita kuti aende kunodzisimbisa. (Mabasa 15:36) Ichocho ndicho chishuvo chine vatariri vedu vanofambira mazuva ano.
Vanouya kuzotikurudzira. Mutariri wedunhu anoshanyira ungano dzinenge 20, achipedza vhiki neungano imwe neimwe kaviri pagore. Mutariri weruwa anoenda kumatunhu anenge gumi, achishanyira ungano uye achishanda sasachigaro wegungano redunhu rimwe nerimwe kamwe chete pagore. Tinogona kubatsirwa zvikuru neruzivo rwehama idzi uye rwemadzimai avo kana vakaroora. Vatariri vanofambira nemadzimai avo vanoedza kusvika pakutiziva tose vakuru nevadiki, uye vanoenda nesu muushumiri hwemumunda uye kuzvidzidzo zvedu zveBhaibheri. Vatariri ava vanoita kushanya kwekufudza nevakuru vemungano, uye vanopa hurukuro dzinosimbisa uye dzinokurudzira pamisangano nepamagungano.—Mabasa 15:35.
Vanoratidza kuti vane hanya nevanhu vose. Vatariri vanofambira vane hanya zvikuru nemamiriro akaita ungano mune zvokunamata. Vanoita misangano nevakuru nevashumiri vanoshumira kuti vakurukure kufambira mberi kunenge kwaitwa uye kuti vavape mazano anoshanda pakuita mabasa avo. Vanobatsira mapiyona kuti abudirire muushumiri hwavo, uye vanonakidzwa nokuzivana nevachangotanga kuwadzana neungano uye kunzwa nezvekufambira mberi kwavo mune zvokunamata. Mumwe nemumwe wehama idzi anozvipa ‘semushandi pamwe chete nesu nokuda kwezvinhu zvine chokuita nesu.’ (2 VaKorinde 8:23) Tinofanira kutevedzera kutenda uye kuzvipira kwavo kuna Mwari.—VaHebheru 13:7.
Vatariri vanofambira vanoshanyira ungano nechinangwa chipi?
Ungabatsirwa sei nokushanya kwavanoita?


text:
Munhu Ane Zuva Rokufa Raakatarirwa Here?
Mhinduro yeBhaibheri
Aiwa, munhu haana zuva raakatarirwa kunzi ndiro raachafa. Bhaibheri rinoti kazhinji rufu runokonzerwa “nenguva nezviitiko zvisingafanoonekwi.”
Bhaibheri haritauri here kuti ‘pane nguva yokufa’?
Ndizvozvo, Muparidzi 3:2 inoti pane “nguva yokuberekwa, nenguva yokufa; nguva yokusima, nenguva yokudzura chakasimwa.” (Bhaibheri muNdimi yeUnion Shona) Asi kana tikatarisa kuri kubva nenyaya yacho uye kwairi kuenda, tinoona kuti zviri kutaurwa nezvazvo zvinhu zvatakajaira zvinoitika muupenyu. (Muparidzi 3:1-8) Mwari haasi iye anoudza murimi kuti ngaadyare mbeu musi wakati, kunyange kutara kuti nhingi achafa zuva rakati. Chiri kutaurwa ndechokuti tisabatikane nezvinhu zvisingakoshi zvokuti tinobva takanganwa Musiki wedu.
Tinogona kuwedzera urefu hwoupenyu
Kunyange zvazvo tisingazivi zvakaita ramangwana, kana tikaita zvisarudzo nokuchenjera tinogona kuwedzera mazuva okurarama. Bhaibheri rinoti: “Mutemo womunhu akachenjera itsime roupenyu, kuti ubvise munhu pamisungo yorufu.” (Zvirevo 13:14) Kunyange Mosesi, akaudza vaIsraeri kuti vaigona ‘kuita kuti mazuva avo ave mazhinji’ kana vaizoteerera mirayiro yaMwari. (Dheuteronomio 6:2) Asi kana tikaita zvinhu zvoupenzi kana kuti zvakaipa tinogona kupfupisa upenyu hwedu.
Pasinei nokuti takachenjera zvakadini kana kuti tiri kuita zvinhu takangwarira, hatigoni kutiza rufu. (VaRoma 5:12) Asi izvi zvichachinja, nokuti Bhaibheri rinovimbisa kuti rufu ruchange rusisipo.


text:
Ketamukadzi
.
Ketamukadzi (Gynaecology in English) ibazi rehurapi rine chekuita nehutano hwevakadzi zvikurusei kutarisa hutano hwenhengo dzesikarudzi. Munhu akaridzidzira achiita basa rokutarisa hutano hwengo dzesikarudzi dzechikadzi anonzi Chiketamukadzi, hazvineyi murume kana kuti mukadzi ari kubata basa racho.
Shoko rokuti kuketa ishoko reslang yeChiShona rinoreva zvinosanganisira: kuziva, kuona, kuva nenjere, kuyeuka chawakamboona, kupatsanura, kuronga, zvichingodaro. Shoko rokuti kuketa ndiro riri pedyo kuturikira chivakashure chokuti -logy chinoshandiswa kuEnglish mumazwi anenge gynaecology, geology, biology. Saka Ketamukadzi ibazi reruzivo pamusoro pehutano hwevakadzi.


text:
Kingstone Mapupu
BASA rekurima kuminda yekudiridzira yeMagunje Irrigation Scheme kwaShe Nematombo kuHurungwe rodzokera kumashure zvikuru zvichitevera makororo arura kuba zvirimwa nemidziyo inoshandiswa inosanganisira mapombi ekudiridzisa. Minda iyi inowanisa varimi ava raramo uyewo neruzhinji rwenzvimbo iyi kudya kwakatsaukana.
Sachigaro wechirongwa ichi VaBigbrain Katuruza (47) vanoti vane dambudziko guru rekubirwa nemakororo.“Minda iyi ndiyo inotipa raramo hatina kubasa happy wheels kwatinoenda, tiri varimi vanokwana 62 muminda yose iyi ine mahekita 18 pamwe chete. Tinorarama nekurima asi dambudziko guru imbavha dzarura kutibira, mazuva mashoma adarika takabirwa masprinkler 4 mumunda wangu,” vakadaro.
Minda iyi yakatangwa mugore ra2005 uye makororo aya anonzi anoba zvinhu zvinosanganisirawo chibage, muriwo, bhinzi nenzimbe munguva yeusiku. Mashoko aya akatsinhirwa nemutevedzeri wasachigaro, VaLawrence Katuka (62), vachiti dambudziko iri rakura zvisinei kuti minda yavo yakakomberedzwa neruzhowa rwefenzi paine gedhi rinokiiwa. “Makororo aya anokwira waya kupinda muminda iyi, tarasikirwa zvikuru nezvirimwa nezvimwe zvakaita semapombi ekudiridzisa,” vakadaro VaKatuka.
Minda yose iyi inongova nemagadhi maviri chete uye varimi vari muchirongwa ichi vanoti vari kuronga kupinza basa varindi vakawanda vanochengeta usiku pamwe chete nemasikati kuitira kurwisana nembavha idzi.
Rimwe dambudziko rakatarisana nevarimi ava kudzimwa kwemagetsi nguva nenguva zvinoguma zvaita kuti zvirimwa zvavo zvisvave nekushaya mvura.


text:
Nyamuragira
Nyamuragira igomo rine chikwatamabwe muMakomo eVirunga kuDemocratic Republic of the Congo. Chikwatambawe ichi chiri 25km kuMaodzanyemba eNyanza Kivu.
MuAfrica Nyamuragira ndicho chikwatamabwe chinonyanya kutubuka, chakatubuka kansvika ka40 kubva mugore ra 1885. Kunze kwechitubu chinoonekwa pachisuvi pegomo iri kunoitawo zvimwe zvikwatamabwe mumativi egomo iri zvinokwanisa kurarama makore mashoma. Somuenzaniso Murara chikwatamabwe chakararama kubva 1976-1977.
Kutubuka kwa2010[chinja | edit source]
Rungwanani musi waJanuary 2, Nyamuragira akatanga kufashama achiburitsa mabwe anokwata. Zvinozni hakuna misha yevanhu pedyo negomo iri asi vatariri vemasango vanotyira kuti zvimupanzi zviri pedyo zvingakuvadzwa. Zvinonzi kuchamhembe kwemakomo eVirunga kune miasha yevanhu inotyirwa kuti rimwe gore ingafushirwa.


text:
Europe
Europe rimwe rematunhu ziendanakuenda anonzi ziwumbe kana kuti "continent kuEnglish". Izwi rokuti continent rinoreva continous land. Ziwumbe reEurope ndiko kunobva Varungu kwavakapararira vachibva vakanotapa nokutonga nzvimbo dzinoti: Australia; United States of America; Canada neNew Zealand.
Taranyika[chinja | edit source]
Europe ndiyo chikamu chiri kumadokero kweziendanakuenda reEurasia. Asia neEurope dzine muganhu pachisuvi chemvura chiri pamakomo eUral neCaucasus, parwizi Ural, negungwa Caspian Sea neBlack Sea. Dzinoganhurana zvakare pamvura inobatanidza Black Sea neAegean Sea. KuMaodzanyemba kweEurope kune Artic Sea nemamwe makungwa, kuMadokero kune gungwa Atlantic, kuChamhembe kune gungwa Mediterranean neBlack Sea nemuronga unobatanidza magungwa aya. Europe inopatsanurana neAfrica pagungwa reMediterranean iyo iri kuMaodzanyemba kweAfrica.
Europe ndiyo ziwumbe rechipiri pakudupuka kwenharaunda; ziwumbe iri rine nharaunda inokwana square kilometres zvinova zvikamu 6.8% chenharaunda inevhu Pasirose. Europe ine nyika dzinoda kusvika makumi mashanu (50), Russia iriyo nyika hombe pakuwanda kwevanhu nenharaunda. Vatican city ndiyo yakanyanya kudupuka. Europe ndiro ziwumbe rechitatu pakuwanda kwehugari hwevanhu ichitevera Asia neAfrica. Europe ine vanhu 733 million chinova chikamu gumi nerimwe kubva muzana (11%) chehugari hwevanhu Pasirose. Mugore ra1900 zvinofungidzirwa kuti Europe yaive nehugari hwevanhu vanokwana zvikamu makumi maviri nemashanu (25%) yevanhu Pasirose.
Russia ine zvikamu zvevhu muEurope zvese neAsia.


text:
Kurima
Kurima (farming) zvinoreva mabasa anoitwa kuchengeta mhuka dzakapfuyiwa uye kudyara nekukohwa mbesa. Kurima kunosanganisira kukama mukaka wemhuka dzakapfuyiwa, kucheka vhudzi remhuka dzakadai sehwayi; kusarura mukono unoberekesa nzvari; kusarura mbeu dzakanaka dzokudyara zvichingodaro.
Munyika zhinji dzeAfrica kurima ndihwo hushangazhi hune vanhu vakanyanya kuwanda vanoshandamo.
MuZimbabwe vanhu vazhinji vari kumaruwa vanoita mabasa ekurima. Vazhinji vanopfuya mhuka dzinosanganisira mombe; mbudzi; hwayi; huku; njiva; hanga; nguruve nedzimwewo. Kuminda vanodyara mbeu dzinosanganisira; chibage; donje; fodya; nzungu; nyimo; mbambaira nezvimwewo.
Madzinde anorimwa muvhu achizokohwewa kuti adyiwe kana kushandiswa nevanhu anonzi mbesa - crop. Panodyarurwa fodya kana muriwo, madzinde acho madiki ari kudyarurwa anonzi mbesanwa kana kuti nhondo.


text:
Bhaibheri Rinoti Chii Nezveungochani?
Mhinduro yeBhaibheri
Mwari akasika vanhu kuti vaite bonde asi izvi zvinongoitwa nemurume nemudzimai vakaroorana. (Genesisi 1:27, 28; Revhitiko 18:22; Zvirevo 5:18, 19) Bhaibheri rinorambidza bonde rinoitwa nengochani kana kuti nemurume nomukadzi asi vasina kuroorana. (1 VaKorinde 6:18) Izvi zvinosanganisira kurara vose, kubata-bata sikarudzi yomumwe kana kuti kuita bonde nemukanwa kana kuti nokunobuda netsvina.
Kunyange zvazvo Bhaibheri richirambidza ungochani, haribvi rati chivengai ngochani dzacho. Asi kuti vaKristu vanotorayirwa kuti ‘varemekedze vanhu vose.’
Munhu anogona kuzvarwa ari ngochani here?
Bhaibheri haritauri nezvazvo, asi rinoratidza kuti tose tinoberekwa tichida kuita zvinopesana nemirayiro yaMwari. (VaRoma 7:21-25) Saka panzvimbo pokuti ritaure zvikonzero zvinoita kuti munhu ave nechido chokuita ungochani, Bhaibheri rinorambidza ungochani.
Ungafadza sei Mwari pasinei nokuti une chido chokuita ungochani?
Bhaibheri rinoti: “Usaitwa muranda nemuviri wako. Uraya chido chose chokuda kuita bonde nenzira isina kunaka.” (VaKorose 3:5, Contemporary English Version) Kuti uuraye zvido zvakaipa, izvo zvinoita kuti uite zvashata, unofanira kudzora mafungiro ako. Kana ukagara uchifunga zvinhu zvakanaka, zvichakuitira nyore kukurumidza kubvisa zvido zvakaipa. (VaFiripi 4:8; Jakobho 1:14, 15) Zvinogona kukuomera pakutanga, asi nokufamba kwenguva zvinogona kuzokuitira nyore. Mwari anovimbisa kukubatsira kuti uve ‘mutsva musimba rinoita kuti pfungwa dzako dzishande.’—VaEfeso 4:22-24.
Vanhu vakawanda vasiri ngochani vari kurwisawo chido chokurara nomunhu wavasina kuroorana naye nokuti vanoda kuita zvinotaurwa neBhaibheri. Somuenzaniso, vose vasina kuroora kana kuroorwa uye vasina tarisiro yokuroorana nemumwe munhu kana kuti vakaroorana nemunhu ane urema hunomutadzisa kuita bonde, vanodzora chido chokurara nemumwe munhu pasinei nemiedzo yavangasangana nayo. Vari kurarama vachifara, uye vaya vane chido chokuita ungochani vanogona kuita zvimwe chetezvo kana vachida kufadza Mwari.


text:
MASHOKO OKUWEDZERA
Kuziva “Bhabhironi Guru”
BHUKU raZvakazarurwa rine mashoko asingafaniri kunzwisiswa sezvaari chaizvo. (Zvakazarurwa 1:1) Somuenzaniso, rinotaura nezvomukadzi akanyorwa zita rokuti “Bhabhironi Guru” pahuma yake. Mukadzi uyu anonzi akagara pamapoka evanhu nemarudzi.” (Zvakazarurwa 17:1, 5, 15) Sezvo pasina mukadzi chaiye angaita izvi, Bhabhironi Guru rinofanira kuva rokufananidzira. Saka, hure iri rokufananidzira rinomirirei?
Pana Zvakazarurwa 17:18, mukadzi wokufananidzira mumwe chete iyeye anorondedzerwa se“guta guru rine umambo pamusoro pemadzimambo enyika.” Shoko rokuti “guta” rinoratidza boka revanhu vakarongeka. “Guta guru” iri zvarinodzora “madzimambo enyika,” mukadzi wacho anonzi Bhabhironi Guru anofanira kuva sangano rine simba riri munyika dzose. Nenzira yakakodzera ringanzi umambo hwenyika. Umambo hworudzii? Hwechitendero. Ona kuti dzimwe ndima dzakada kufanana dziri mubhuku raZvakazarurwa dzinoita sei kuti tigumise saizvozvi.
Umambo hunogona kuva hwezvematongerwo enyika, hwezvokutengeserana, kana kuti hwechitendero. Mukadzi anonzi Bhabhironi Guru haasi umambo hwezvematongerwo enyika nokuti Shoko raMwari rinotaura kuti “madzimambo enyika,” kana kuti vezvematongerwo enyika ino, “akaita ufeve” naye. Ufeve hwake hune chokuita nokubatana kwake kwaakaita nevatongi venyika ino uye hunotsanangura nei achinzi “hure guru.”—Zvakazarurwa 17:1, 2; Jakobho 4:4.
Bhabhironi Guru haringavi umambo hwezvokutengeserana nokuti ‘vanotengesa vepanyika,’ avo vanomirira vezvokutengeserana, vachange vachirichema panguva yarinoparadzwa. Kutaura chokwadi, madzimambo nevanotengesa vanorondedzerwa sevakatarira Bhabhironi Guru vari “kure zvishoma.” (Zvakazarurwa 18:3, 9, 10, 15-17) Saka, zvine musoro kugumisa kuti Bhabhironi Guru harisi umambo hwezvematongerwo enyika kana kuti hwezvokutengeserana, asi hwechitendero.
Kuzivikanwa kwechitendero kweBhabhironi Guru kunosimbiswazve nemashoko okuti rinotsausa marudzi ose ne‘tsika yaro yokuita zvemidzimu.’ (Zvakazarurwa 18:23) Kuita zvemidzimu kwose zvakunokonzerwa nechitendero uye zvemadhimoni, hazvishamisi kuti Bhabhironi Guru i“nzvimbo inogarwa nemadhimoni.” (Zvakazarurwa 18:2; Dheuteronomio 18:10-12) Umambo uhwu hunorondedzerwawo sohunobishairira kushora chitendero chechokwadi, huchitambudza “vaprofita” uye “vatsvene.” (Zvakazarurwa 18:24) Kutaura chokwadi, Bhabhironi Guru rinovenga kwazvo chitendero chechokwadi zvokuti rinotambudza nechisimba uye rinotouraya “zvapupu zvaJesu.” (Zvakazarurwa 17:6) Saka, zviri pachena kuti mukadzi uyu ane zita rokuti Bhabhironi Guru anomirira umambo hwenyika hwechitendero chenhema, uhwo hunosanganisira zvitendero zvose zvinoshora Jehovha Mwari.


text:
Pisarema 55:1-23
Musavanda pandinokumbira kunzwirwa nyasha.+ 2 Nditeererei mundipindure.+
Ndinoshayiswa zororo nokunetseka kwangu,+
Uye ndinongonetseka, 3
Nokuda kwenzwi romuvengi, nokuda kwokudzvinyirira kwomunhu akaipa.+
Nokuti vanoramba vachindidonhedzera zvinhu zvinokuvadza,+
Vanoramba vachindivenga vakatsamwa.+ 4 Mwoyo wangu uri kurwadziwa kwazvo mukati mangu,+
Kutyisa kworufu kwandiwira.+ 5 Kutya, iko kudedera kunopinda mandiri,+
Uye kubvunda kunondifukidza. 6 Ndinoramba ndichiti: “Haiwa, kudai ndiine mapapiro seane njiva!+
Ndaibhururuka ndonogara kumwe.+ 7 Tarirai! Ndaizotizira kure;+
Ndaizogara murenje.+—Sera— 8
Ndaizochimbidza kuenda kunzvimbo yokuti ndipukunyukire
Ndichibva kumhepo inovhuvhuta, kumhepo ine mvura.”+ 9 Haiwa Jehovha, vhiringidzai, paradzanisai ndimi dzavo,+
Nokuti ndakaona chisimba nokuitirana nharo muguta.+ 10 Vanoritenderera masikati nousiku vari pamasvingo aro;+
Zvinhu zvinokuvadza nezvinonetsa zviri mariri.+ 11 Nhamo dziri mariri;
Kudzvinyirira nounyengeri hazvina kubva munzvimbo yaro inoungana vanhu.+ 12 Nokuti haasi muvengi akandizvidza;+
Zvimwe ndingadai ndakazvishivirira.
Akanga asiri munhu anondivenga kwazvo akazvitutumadza kwazvo kwandiri;+
Zvimwe ndingadai ndakamuvanda.+ 13 Asi ndiwe, iwe munhuwo zvake akanga akaenzana neni,+
Shamwari yangu uye wandinozivana naye,+ 14
Nokuti taishamwaridzana zvakanaka tiri pamwe chete;+
Taiwanzofamba mumba maMwari tiri pamwe chete nevazhinji.+ 15 Kuparadzwa ngakuve pavari!+
Ngavaburukire muSheori vari vapenyu;+
Nokuti zvinhu zvakaipa zvave zviri mavari munguva yavakagara vari vatorwa.+ 16 Asi ini ndichashevedzera kuna Mwari;+
Uye Jehovha achandiponesa.+ 17 Manheru nemangwanani nemasikati ndinongonetseka uye ndinochema,+
Uye iye anonzwa inzwi rangu.+ 18 Achadzikinura uye achaisa mweya wangu murugare pakurwiswa kwandiri kuitwa,+
Nokuti vava kurwisana neni vari vazhinjizhinji.+ 19 Mwari achanzwa ovapindura,+
Kunyange Iye agere pachigaro choumambo somunguva yakapfuura+—Sera—
Vaya vasina zvinochinja+
Uye vasina kutya Mwari.+ 20 Akatambanudzira maoko ake vaya vane rugare naye;+
Akasvibisa sungano yake.+ 21 Mashoko omuromo wake anotsvedzerera kupfuura ruomba,+
Asi mwoyo wake unongoda zvokurwa.+
Mashoko ake manyoro kupfuura mafuta,+
Asi iwo mapakatwa akavhomorwa.+ 22 Kanda mutoro wako pana Jehovha,+
Iye achakutsigira.+
Haazombobvumiri munhu akarurama kuti azununguke.+ 23 Asi imi, haiwa Mwari, muchavaburutsira mugomba rakadzikadzika.+
Varume vane mhosva yeropa nevanonyengera, havazorarami hafu yemazuva avo.+
Asi ini ndichavimba nemi.+


text:
Mudzivisi
Mudzivisi (opponent, adversary) munhu anoda kuvhiringa kana kutadzisa zvirongwa zvako achida kuti zvisabudirira kazhinji ari munhu ane ruvengo newe. Munhau dzezvematongerwo enyika kunotaurwa pamusoro pamapato anopikisa - asi aya mapato haasiri mapato anodzivisa kwete nokuti bato rinopikisa riripo kureverera zvido zvevanhu vanoritsigira, kwete kudzivisa chero nezvirongwa zvakarurama.
Chitendero[chinja | edit source]
KuchiKristu Satani mudzivisi anovavarira kudzivisa vanhu kusvika pakubwinya kwaMwari.


text:
Mukweso
Mukweso wemagetsi (muChirungu: electrical resistance) wechinhu chinoshanda nemagetsi zvinoreva kupikisa kwekufamba kwerufuvha rwemagetsi muchinhu ichocho. Pindukwo (inverse) yemukweso imugwinho, zvinoreva kuti zviri nyore sei kuti rufuvha rupfure muchinhu chinoshanda nemagetsi. Chiyerwo chemukweso musisitemu yezviyero yepasirose (SI) chinonzi ohm. Mugwinho hunoyerwa mumasiemens.
Chiro chine mucheko wakaenzana chine mukweso une muzasedimbu nehukweso nekureba kwechiro ichocho nemuzasedimbu wakasunama (inverse proportionality) nenhandare yemucheko wacho. Zvinhu zvese zvine mukweso wemagetsi, kunze kwemasupakondakita asina mukweso.
Mukweso (R) wechiro unodudzirwa semudida webasa paumwe hwechaji (vhoruteji) kumativi kwechiro (V) nerufuvha muchiro ichocho (I) pachiva nemugwinho (G) iri pindukwo yacho:
Kune zviro zvizhinji, V naI zvine muzasedimbu wekuteverana zvichitevera kuti R naG zvinogara zvakokonerwa (constant) (asi zvinogona kushanduka zvichienderana nezvimwe zvinhu somuenzaniso, hujoto). Muzasedimbu uyu unonzi Mutemo waOhm uye zviro zvinotevera muzasedimbu uyu zvinonzi zviro zviri ohmiki.
Mukweso wemagetsi unoyerwa neohmita (ohmmeter).
Mikweso inogarowanikwa[chinja | edit source]
Kwakawanikwa Ruzivo[chinja | edit source]
- ↑ Hukweso hwecopper i1.7×10-8Ωm. Ona [1].
- ↑ Electric power substations engineering na John Douglas McDonald, p 18-37, [2]
- ↑ [3] Kune bhatiri ritsva reEnergizer E91 AA alkaline battery, mukweso wemukati unosiyana kubva pa0.9Ω nehujoto hwe -40°C, kusvikira 0.1Ω nehujoto hwe +40°C.
- ↑ Mukweso wegirobhu re60W kuEurope (230V magetsi epaplug) inenge iri 900 ohm. Mukweso wefiramende unotemba nehujoto; manhamba aya ndeefiramende irikutopisa apa girobhu richiburitsa chiedza.
- ↑ 100,000 ohm pakubata neganda rakaoma, 1000 ohms pakubata neganda rakatota kana rakatsemuka. Zvinotembawo nezvimwe zvinhu. Wonawo: Publication No. 98-131: Worker Deaths by Electrocution. National Institute for Occupational Safety and Health


text:
Wedzaniso
Muchidzidzo masvomhu, wedzaniso (Addition in English) chiitiko chinobatanidza mapoka ezvinhu kuti ave boka guru. Pamuenzaniso uri kurudyi, pane mapoka maviri rekutanga rine nhengo 3, rechipiri rine nhengo 2 - kana zvabatanidzwa nhengo dzose dziripo dzinokwana shanu (5). Naizvozvo tinoti 3 + 2 = 5. Wedzaniso inoshandiswa kubatanidza huwandu hwezvinhu kuchisahndiswa nhamba dzakasiyana dzinosanganisira, nhamba pfocho, dimbu, nhamba svinu, nhamba dzisisvinu, zvichingodaro.
Mitemo yewedzaniso[chinja | edit source]
- Pakuwedzanisa nhamba, hazvina basa kuti nhamba yatanga iri pamberi pechiratidzo chewedzaniso ndeipi. Zvinobuda hazvishanduke.
- Panowedzaniswa nhamba dzinodarika mbiri, hazvina basa kuti nhamba yatanga ndeipi, kurongeka kwenhamba dziri kuwedzaniswa hakushandure zvinobuda.
- Kudzokorora wedzaniso ya 1 kwakafanana nekuverenga nhamba dzinotevedzana.
- Kuwedzanisa nhamba na 0 (zero) hakushandure nhamba.
Mamwe mashoko anoreva wedzaniso ndeanoti, kukumbanidza, kubatanidza, kususukidza.


text:
Guta reHo Chi Minh
Ho Chi Minh Guta (Thành phố Hồ Chí Minh, Ho Chi Minh City), Saigon guta neVietnam. Zvinofungirwa kuti muguta reHo Chi Minh chaimo mune vanhu 7,406,000 (2010), pachiva nevanhu 9,000,000 (2011) mumetropolitan area yayo.
Mukutongwa, guta reHo Chi Minh rinovawo guta rinozvitonga rinofananidzwa nedunhu. Ho Chi Minh Guta ndiro guta rakakurisa muVietnam yose. Muguta umu munotengeswa nokutengwa zvinhu zvakaita sefodya, chibage, donje nemichero unonzi pachirungu, macitrus fruits. Hushangazhi hurimo hunosanganisira zvesimbi, machira nemakemikaru (chemicals). Munharaunda yeguta munocherwa goridhe.
MuHo Chi Minh ndimo munowanikwa Yunivhesiti yeVietnam, inova iyo yunivhesity ikuru zvakanyanya munyika yeVitenma. Guta reHo Chi Minh rinova nenhandare yendege inonzi Tan Son Nhat International Airport.


text:
Tinoraramirei?
Mhinduro yeBhaibheri
Mubvunzo wokuti tinoraramirei unogona kubvunzwa nenzira dzakasiyana-siyana dzakadai sokuti Nei tiri panyika? kana kuti Upenyu hwangu hune chinangwa here? Bhaibheri rinoratidza kuti chinangwa chokurarama ndechokuti tive neukama naMwari. Funga nezvezvinhu zviri pasi apa zvinotaurwa neBhaibheri.
Mwari ndiye Musiki wedu. Bhaibheri rinoti: “[Mwari] ndiye akatisika, kwete isu pachedu.”—Pisarema 100:3; Zvakazarurwa 4:11.
Mwari ane chinangwa pazvinhu zvose zvaakasika kusanganisira isu.
—Isaya 45:18.
Mwari akatisika tiine chido chokunamata, icho chinoita kuti tide kuziva chinangwa cheupenyu. (Mateu 5:3) Anoda kuti tizadzise chido ichocho.
—Pisarema 145:16.
Tinozadzisa chido chedu chekunamata nekuva neukama naMwari. Kunyange zvazvo vamwe vachifunga kuti hazviiti kuti munhu ave shamwari yaMwari, Bhaibheri rinotikurudzira kuti: “Swederai pedyo naMwari, uye iye achaswedera pedyo nemi.”—Jakobho 4:8; 2:23.
Kuti tive shamwari yaMwari, tinofanira kurarama zvinoenderana nechinangwa chaakatisikira. Bhaibheri rinotaura chinangwa ichi pana Muparidzi 12:13 richiti: “Itya Mwari uchichengeta mirayiro yake, nokuti iri ndiro basa guru romunhu raakasikirwa kuita.”
—Bhaibheri Rinoera.
Mune ramangwana, Mwari paachabvisa matambudziko ose uye paachapa upenyu husingaperi kushamwari dzake kureva vaya vanomunamata, ndipo patichanyatsorarama zvinoenderana nechinangwa chatakasikirwa.
—Pisarema 37:10, 11.


text:
Tsazahusiku
Muchidzidzo cheTaranyika (Geography), mazuva eTsazahusiku anoitika March 20-21 neSeptember 20-21. Pamazuva aya Denderedzwa reChiedza rinocheka North pole neSouth pole - mativi ose eAkiso anenge ari hhambwe dzakafanana kubva kuzuva - hapana divi rinenge riri pedyo nezuva kudarika rimwe. Zvakare hapana divi reAkiso rinenge rakanongedza kune zuva. Pam
- Bulleted list item
azuva aya nzvimbo dzose dziri panyika dzinowana husiku hwakaenzana, hwakareba 12 maawa - saka mazuva aya achinzi Tsazahusiku- equinox.
Kubva pana March 20-21, nguva yechiedza inoenda ichireba kuhafu yekuMaodzanyemba - kutanga kwenguva yeChirimo (spring) kunzvimbo dziri kuMaodzanyemba kweMutsazanisi. Kunzvimbo dziri kuChamhembe, nguva yechiedza inenge ichiderera, kutanga kwenguva yeMatsutso (autumn) kunzvimbo idzi.
Kubva pana Sep 20-21, nguva yechiedza inoenda ichiderera kuhafu yekuMaodzanyemba - iyi inguva yemwaka we[[Matsutso] (autumn) kunzvimbo dziri ku[[Maodzanyemba kweMutsazanisi. Kunzvimbo dziri kuChamhembe, nguva yechiedza inenge ichireba, nguva yemwaka weChirimo kunzvimbo idzi.
Chivakamberi chekuti Tsaza- chiri pamberi peshoko rokuti tsazahusiku chinodudza kuti zvinhu zvakataurwa kumashure kwacho zvakaenzana. Vara rokuti Tsaza- rinofanana nerokuti equi- rinoshandiswa kuEnglish pamberi pemashoko anoti: equilateral, equidistant, equiangular.


text:
Abel Ndooka
CHIKWATA cheZimbabwe Karate chakahwina mikombe mina, miviri yesirivha nemiviri zvakare yebhuronzi, masvondo adarika kumutambo weShorinji Kempo Annual Tornament 2014 uyo wakatambirwa kuJohannesburg, kuSouth Africa. Zimbabwe yainge yakamirirwa nevatambi 10 kumutambo uyu uye Kumula Maphosa wemuboka relightweight naAdmire Chin’ozhoro wemuOpenweight ndivo vakahwina sirivha kozoti Naison Chituwa wemuOpenweight pamwe naSensei Tawanda Mufundisi wemumiddleweight vakahwinawo mikombe yebhuronzi.
Technical director weZim Karate Association, Sensei Kumbirai Musinami, anoti vatambi vavo vese vakatamba zvinodakadza kumutambo uyu kunyangwe vakazokwanisa kuuya nemikombe mina chete.
Anoti vamwe vatambi vavakatakura kumutambo uyu vakarwa semvumba kunyangwe zvavo vasina kuzohwina.
Vatambi vakaita saMalvern Chomusora pamwe naBlessing Tsekete, aka kaive kekutanga kavo kuenda kumutambo uyu kunyangwe havo vasina kuhwina mikombe vanonzi vakatamba zvinonwisa mvura.
“Pavatambi 10 vatakaenda navo kumutambo uyu vana chete ndivo vakahwina mikombe uye vatanhatu vacho vese vakazokundirwa mutop 8 yemutambo uyu.
“Pamutambo uyu, paive nevatambi vanopfura 250 vakabva kunyika dzakasiyana asi vatambi vedu vakaonekwa vachitamba zvinonwisa mvura izvo zvinova zvinoyemurika zvikuru.
“Tinodada nezvavakaita, tine mufaro mukuru uye tinoziva kuti vakadzidza zvakawanda kubva kuSouth Africa,” akadaro Sensei Musinami.
Akaenderera mberi achiti munguva iri kutevera vatambi vavo, avo vachangobva kuSouth Africa, vanotarisirwa kudzokera zvekare kunyika iyi apo vachanokwikwidza kumutambo weShinkykouan Kaikau kuPretoria.
Mutambo uyu uchange uri wekugadzirira chikwata chavo apo chakatarisana nekunokwikwidza kuWorld Karate Tournament kuSouth Africa zvekare muna Gunyana.
“Muna Gunyana vatambi vedu tichavatumira kuSouth Africa kumutambo weWorld Karate Tournament uyo uchange uine vatambi vachabva kunyika dzinodarika 30.
“Senzira yekugadzirira mutambo uyu, vatambi vedu tichavatumira kuSouth Africa zvekare uko vanofanirwa kunokwikwidza kumutambo weShinkykouan Kaikau kuitira kuti vajairire kurwa nevatambi vekunyika iyi.
“Tinoziva kuti mutambo uyu wakakosha chaizvo uye uchavabatsira kuti vazoenda kuWorld Tournament morari yavo yakasimuka,” akadaro Sensei Musinami.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
43 Zvino nzara yakanga iri huru panyika yacho.+
2 Pavakangopedza kudya zviyo zvavakanga vauya nazvo kubva kuIjipiti,+ baba vavo vakati kwavari: “Dzokerai, mutitengere zvokudya zvishomanana.”+
3 Judha akabva ati kwavari:+ “Murume wacho akatinyevera kwazvo zviri pachena, achiti, ‘Musaonazve chiso changu kunze kwokuti muine munun’una wenyu.’+
4 Kana muchizorega munun’una wedu achienda nesu,+ tinoda kuenda tinokutengerai zvokudya.
5 Asi kana musiri kumutuma, hatisi kuzoenda, nokuti murume wacho akati kwatiri, ‘Musaonazve chiso changu kunze kwokuti muine munun’una wenyu.’”+
6 Israeri akati:+ “Nei maifanira kundikuvadza nokuudza murume wacho kuti mune mumwe munun’una?”
7 Ivo vakati: “Murume wacho akabvunza zvakananga pamusoro pedu nehama dzedu, achiti, “Baba venyu vachiri vapenyu here?+ Mune mumwe munun’una here?’ uye takamuudza maererano nechokwadi ichi.+ Taigoziva sei kuti aizoti, ‘Uyai nomunun’una wenyu’?”+
8 Judha akazoti kuna baba vake Israeri: “Tumai mukomana aineni,+ kuti tisimuke tiende, kuti tirambe tiri vapenyu tirege kufa,+ isu nemi nevana vedu vaduku.+
9 Ndichava chokumbofanobata nokuda kwake.+ Mungareva chirango nokuda kwake muruoko rwangu.+ Kana ndikatadza kumuunza kwamuri ndomuisa kwamuri, ipapo ndichave ndakutadzirai kwenguva yose.
10 Asi kudai tisina kuverengera, iko zvino tingadai takasvikako uye takadzoka kaviri aka.”+
11 Naizvozvo baba vavo Israeri vakati kwavari: “Saka, kana zvakadaro,+ itai izvi: Isai zvibereko zvakanaka kwazvo zvenyika mumidziyo yenyu muende nazvo kumurume wacho kuti chive chipo:+ bharisamu shomanana,+ uchi hushomanana,+ rabhudhanamu nemakwati anobuda zvinonama,+ shomhwe dzomupistakiyo nemaarumondi.+
12 Uyewo, torai mari yakapetwa kaviri mumaoko enyu; uye mari yakadzoswa iri mumuromo wehomwe dzenyu muchadzokera nayo iri mumaoko enyu.+ Zvimwe kwaiva kukanganisa.+
13 Torai munun’una wenyu musimuke, mudzokere kumurume wacho.
14 Mwari Wemasimbaose ngaaite kuti munzwirwe tsitsi nomurume wacho,+ kuti akusunungurirei mumwe mwana wababa venyu naBhenjamini. Asi ini, kana ndikashayikirwa, ndashayikirwa hangu!”+
15 Naizvozvo varume vacho vakatora chipo ichi, vakatora mari yakapetwa kaviri iri muruoko rwavo naBhenjamini. Vakabva vasimuka, vakaenda kuIjipiti, vakamira pamberi paJosefa.+
16 Josefa paakaona Bhenjamini ainavo, akabva ati kumunhu aitarisira imba yake: “Enda nevarume ava kumba, uuraye mhuka uye ugadzirire,+ nokuti varume vacho vachadya neni masikati.”
17 Murume wacho akabva angoita sezvakanga zvataurwa naJosefa.+ Naizvozvo murume wacho akaenda nevarume vacho kumba kwaJosefa.
18 Asi varume vacho vakatya nokuti vakanga vaendeswa kumba kwaJosefa,+ uye vakati: “Tiri kuunzwa kuno nemhosva yemari yatakadzokera nayo iri muhomwe dzedu pakutanga kuti vatidenhe, vatirwise uye kuti vatiite varanda, isu nembongoro dzedu!”+
19 Nokudaro vakaswedera kumurume aitarisira imba yaJosefa, vakataura naye vari pasuo remba,
20 vakati: “Pamusoroi, ishe wangu! Chokwadi takauya kuzotenga zvokudya pakutanga.+
21 Asi patakasvika panzvimbo yokurara+ tikavhura homwe dzedu, takaona mari yomumwe nomumwe iri mumuromo wehomwe yake, mari yedu sokuyerwa kwayakanga yaitwa. Naizvozvo tingada kuidzosa isu pachedu.+
22 Tauya neimwe mari kuti titenge zvokudya. Chokwadi hatizivi kuti ndiani akaisa mari yedu muhomwe dzedu.”+
23 Iye akabva ati: “Farai henyu. Musatya.+ Mwari wenyu naMwari wababa venyu akakupai pfuma muhomwe dzenyu.+ Mari yenyu yakatanga yauya kwandiri.” Pashure paizvozvo akavabudisira Simiyoni.+
24 Murume wacho akabva apinza varume vacho mumba maJosefa, akavapa mvura kuti vageze tsoka dzavo,+ akapa mbongoro dzavo zvokudya.+
25 Vakagadzirira chipo+ nokuda kwokuuya kwaJosefa masikati, nokuti vakanga vanzwa kuti vakanga vachizodya zvokudya imomo.+
26 Josefa paakapinda mumba, vakabva vauya nechipo chaiva muruoko rwavo kwaari mumba, vakamugwadamira.+
27 Akazobvunza kana vaifara akati:+ “Baba venyu, murume akwegura wamakataura nezvake, vanofara here? Vachiri vapenyu here?”+
28 Ivo vakati: “Mushandi wenyu baba vedu vanofara havo. Vachiri vapenyu.” Vakabva vakotama, vakagwadama.+
29 Paakatarira, akaona Bhenjamini munun’una wake, mwanakomana waamai vake,+ akati: “Uyu ndiye munun’una wenyu wegotwe, wamakandiudza nezvake here?”+ Akawedzera kuti: “Mwari ngaakunzwire nyasha,+ mwanakomana wangu.”
30 Zvino Josefa akanga ava kukurumidza, nokuti akarwadziwa mumwoyo nokuda kwomunun’una wake,+ zvokuti akatsvaka nzvimbo yokuchemera uye akapinda muimba yomukati, akasvimha misodzi ari imomo.+
31 Akazogeza chiso chake, akabuda, akazvidzora, akati:+ “Isai zvokudya.”+
32 Vakamuisira ari oga, ivo voga, vaIjipiti vaaidya navo vari voga; nokuti vaIjipiti vaisakwanisa kudya zvokudya nevaHebheru, nokuti izvozvo chinhu chinosemesa kuvaIjipiti.+
33 Zvino vakanga vakagara pamberi pake, dangwe maererano noudangwe hwaro+ uye gotwe maererano nougotwe hwaro; uye varume vacho vakaramba vachitarirana vachishamisika.
34 Akaramba achiita kuti migove ibve pamberi pake ichienda kwavari, asi aiwedzera mugove waBhenjamini nekashanu pane ukuru hwemigove yevamwe vose.+ Naizvozvo vakaramba vachiita mabiko uye vachinwa naye kwazvo.+
© 2014 Watch Tower Bible and Tract Society of Pennsylvania.
|


text:
GWERU — Dzimwe nhengo dzemamwe masangano anoshanda akazvimirira ega dzinoti kunonoka kuvandudzwa kwemitemo yenyika kuti ifambirane nebumbiro idzva remitemo yenyika hakufanirwe kutadzisa vana veZimbabwe kuti vave nekodzero dzavo dzizere dzinoenderana nebumbiro idzva iri.
Vachitaura pamusangano wemasangano akazvimirira ega wakaitwa muGweru nezuro imwe nhengo yeboard reCrisis in Zimbabwe Coalition, VaMehluli Dube, vakati vemasangano akazvimira ega havasi kufara nekunonoka kuri kuita hurumende kugadzirisa mitemo yenyika. Vakatiwo kugadziriswa kwemitemo uku hakuzi kuitwa zviri pachena.
Asi VaDube vakati vanhu vemuZimbabwe havafanirwe kufunga kuti kunonoka kugadzirisa mitemo uku kunoita kuti vatadze kuwana kodzero dzavo dzakatarwa mubumbiro idzva remitemo yenyika vachiti kuisa ruoko kwakaita mutungamiri wenyika, VaRobert Mugabe, pabumbiro idzva iri kunoreva kuti rave kutoshanda.
Hurumende inoti iri kugadzirisa mitemo inopfuura mazana mana kuti
ifambirane nebumbiro idzva remitemo yenyika. Asi vanhu vakawanda vari kuchema-chema nerekuti kugadziriswa kwemitemo uku kuri kunonoka.
VaNkosilathi Moyo vanove mukuru mukuru wesangano reZimbabwe Organisation for the Youth in Politics vakabvumirana naVaDube vakati vanhu havachafanirwe kuteerera zvimwe zvezvinodiwa pasi pemitemo yakaita sePublic Order and Security Act vachiti hazvichaenderani nebumbiro idzva remitemo yenyika.
Rimwe gweta, VaReginald Chidawanyika, vanove nhengo yeZimbabwe Lawyers for Human Rights, vakataurira vanhu vaive pamusangano uyu kuti vanhu vemuZimbabwe havana tsika yekuenda kudare repamusoro soro vachirwira kodzero dzavo.
VaChidawanyika vakati bumbiro idzva remitemo yenyika rakanaka zvikuru
asi vakati bumbiro iri rinobatsira chete kana veruzhinji vakaenda kudare reConstitutional Court pose pavanofunga kuti kodzero dzavo dziri kumbunyikidzwa nehurumende.
Munguva pfupi yapfuura dare reConstitutional Court rakapa mutongo wekuti madzimai anenge ari muhusungwa anofanirwa kupfeka mbatya dzavo
dzemukati izvo vaisirambidzwa kuita. Mutongo uyu wakapiwa mushure mekunge sangano rinorwira kodzero dzemadzimai reWomen of Zimbabwe Arise rakwidza nyaya iyi richitsutsumwa nekusabatwa zvakanaka
kwemadzimai vanenge vari muhusungwa.
Mumiriri weGweru Urban mudare reHouse of Assembly, VaSesil Zvidzai, avo vaivepowo pamusangano uyu vakati kunonoka kugadziriswa kwemitemo yakadai seine chekuita nekushanda kwemakanzuru nematunhu kuri kutadzisa budiriro munzvimbo.
Musangano uyu wakarongwa nesangano reCrisis in Zimbabwe Coalition nechinangwa chekuzeya kuti chii chingaitwe nemasangano akazvimirira ega mukubatsira hurumende pahurongwa hwekugadzirisa mitemi yenyika kuitira kuti ifambirane nebumbiro idzva.
Chimwe chezvisungo zvakabuda pamusangano uyu ndechekuti vemasangano akazvimirira ega aya vanofanirwa kuita zvose zvavanogona kuti veruzhinji vazive nezvebumbiro idzva iri uye kuti vanofanirwa kuenda kuhurumende nemitemo yavanofunga kuti inombunyikidza kodzero dzevanhu kuti igadziriswe.


text:
Category:Pimanyika
Pimanyika (Geometry in English) chidzidzo chinowongorora mibvunzo pamusoro pezvinotevera:
- Kaumbirwo kakaitwa zviumbwa tichitarisa kupimwa kwemativi nemagonya;
- Kupa mitemo inotsanangudza, kufananidza, nokusiyanisa chiumbwa chimwe nechimwe;
- Kududza kuti chiumbwa chiri papi zvichifananidzwa nepane chimwe chiumbwa.
- Kukura kwakaita nzvimbo;
- Kududza kuti nzvimbo iri papi zvichifananidzwa nepane imwe nzvimbo;
Pages in category "Pimanyika"
The following 109 pages are in this category, out of 109 total.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
4 Zvino ini ndakafungazve kuti ndione mabasa ose okudzvinyirira+ anoitwa pasi pezuva, uye kwaiva nemisodzi yevaya vaidzvinyirirwa,+ asi vakanga vasina munyaradzi;+ uye vadzvinyiriri vavo vaiva nesimba, zvokuti ivo vakanga vasina munyaradzi.
2 Ndakati vaya vakafa, vakanga vatofa vane mufaro pane vapenyu, vakanga vachiri vapenyu.+
3 Naizvozvo asati avapo ari nani kupfuura vose vari vaviri,+ uyo asati aona basa rinotambudza riri kuitwa pasi pezuva.+
4 Ini ndakaona basa rose rakaoma noumhizha hwose hwebasa,+ kuti zvinoreva kukwikwidzana nevamwe;+ izviwo hazvina zvazvinobatsira uye kudzingana nemhepo.
5 Benzi rinopeta maoko aro+ uye rinodya nyama yaro.+
6 Zviri nani kuzorora zvishoma pane kushanda zvakaoma zvakapetwa kaviri asi uchidzingana nemhepo.+
7 Ini ndakafungazve kuti ndione zvinhu zvisina zvazvinobatsira pasi pezuva:
8 Kune munhu anogara ari oga, asina wechipiri;+ iye haanawo mwanakomana kana hama,+ asi basa rake rose rakaoma hariperi. Maziso akewo haagutswi nepfuma:+ “Ndiri kushandira ani nesimba ndichiita kuti mweya wangu ushayiwe zvinhu zvakanaka?”+ Izviwo hazvina zvazvinobatsira, uye ibasa rinotambudza.+
9 Vaviri vari nani kupfuura mumwe chete,+ nokuti vane mubayiro wakanaka pabasa ravo rakaoma.+
10 Nokuti kana mumwe wavo akawa, mumwe wacho anogona kusimudza mumwe wake.+ Asi chii chingaitika kana mumwe chete akawa pasina mumwe angamusimudza?+
11 Uyezve, kana vaviri vakarara pamwe chete, vachadziyirwawo; asi mumwe chete angadziyirwa sei?+
12 Kana mumwe munhu achikwanisa kukunda mumwe munhu ari oga, vaviri vari pamwe chete vanogona kumurwisa.+ Tambo yakakoswa netambo nhatu haingakurumidzi kudambuka.
13 Mwana murombo asi iye akachenjera+ ari nani kupfuura mambo akwegura asi ari benzi,+ asingachazivi kuti anofanira kunyeverwa.+
14 Nokuti akabuda mujeri kuti ave mambo,+ kunyange zvake akaberekerwa muumambo hwouyu iye ari murombo.+
15 Ndakaona vose vaya vapenyu vanofamba-famba pasi pezuva, kuti zvinofambira sei mwana, uya wechipiri, anomuka munzvimbo yomumwe.+
16 Vanhu vose havaperi, vose vaya vaaitungamirira;+ asi pashure vanhu havazomufariri,+ nokuti izviwo hazvina zvazvinobatsira uye kudzingana nemhepo.+
© 2014 Watch Tower Bible and Tract Society of Pennsylvania.
|


text:
MASHOKO OKUWEDZERA
Chokwadi Pamusoro paBaba, Mwanakomana, uye Mudzimu Mutsvene
VANHU vanodavira dzidziso yoUtatu vanoti Mwari vanhu vatatu—Baba, Mwanakomana uye Mudzimu Mutsvene. Mumwe nomumwe wevanhu vatatu ava anonzi akaenzana nevamwe vacho, ane masimba ose uye haana paakatangira. Saka, maererano nedzidziso yoUtatu, Baba ndiMwari, Mwanakomana ndiMwari, uye Mudzimu Mutsvene ndiMwari, asi pachingova naMwari mumwe chete.
Vakawanda vanodavira Utatu vanobvuma kuti havagoni kutsanangura dzidziso iyi. Asi, vangafunga kuti inodzidziswa muBhaibheri. Zvinokosha kuziva kuti shoko rokuti “Utatu” harimbowaniki muBhaibheri. Asi pfungwa yoUtatu inowanika imomo here? Kuti tipindure mubvunzo uyu, ngationei rugwaro runowanzotaurwa nevanhu vanotsigira Utatu.
“SHOKO RAKANGA RIRI MWARI”
Johani 1:1 inoti: “Pakutanga Shoko rakanga riripo, Shoko rakanga riri kuna Mwari, Shoko rakanga riri Mwari.” (Bhaibheri muNdimi yeUnion Shona) Gare gare muchitsauko ichocho, muapostora Johani anoratidza pachena kuti “Shoko” ndiJesu. (Johani 1:14) Zvisinei, Shoko zvarinonzi Mwari, vamwe vanofunga kuti Mwanakomana naBaba vanofanira kuva chikamu chaMwari mumwe chete.
Yeuka kuti ndima iyi yeBhaibheri pakutanga yakanyorwa nechiGiriki. Gare gare, vashanduri vakashandura rugwaro rwacho rwechiGiriki vachiruisa mune mimwe mitauro. Zvisinei, vashanduri veBhaibheri vanoverengeka havana kushandisa mashoko okuti “Shoko rakanga riri Mwari.” Nei? Vachitorera paruzivo rwavo rwechiGiriki chakashandiswa pakunyora Bhaibheri, vashanduri ivavo vakafunga kuti mashoko okuti “Shoko rakanga riri Mwari” anofanira kushandurwa zvakasiyana. Sei? Heino mienzaniso mishomanana: “Logos [Shoko] raiva nechokuita naMwari.” (A New Translation of the Bible) “Shoko raiva mwari.” (The New Testament in an Improved Version) “Shoko rakanga riina Mwari uye rakaita saiye.” (The Translator’s New Testament) Maererano neshanduro idzi, Shoko harisi Mwari pachake. * Asi, nokuda kwenzvimbo yaro yepamusoro pakati pezvisikwa zvaJehovha, Shoko rinonzi “mwari” (ana “m” muduku). Pano shoko rokuti “mwari” rinoreva “munhu ane simba.”
WANA MAMWE MASHOKO
Vanhu vakawanda havazivi chiGiriki chakashandiswa pakunyora Bhaibheri. Saka ungaziva sei chaizvo zvairehwa nomuapostora Johani? Funga nezvomuenzaniso uyu: Mudzidzisi anotsanangurira vadzidzi vake imwe nyaya. Pashure, vadzidzi vanosiyana manzwisisire avaita tsanangudzo yacho. Vadzidzi vacho vangagadzirisa sei nyaya yacho? Vanogona kubvunza mudzidzisi wacho kuti avape mamwe mashoko. Hapana mubvunzo kuti mamwe mashoko aizovabatsira kunzwisisa nyaya yacho zviri nani. Saizvozvowo, kuti unzwisise zvinorehwa naJohani 1:1, unogona kutarira muEvhangeri yaJohani kuti uwane mamwe mashoko ane chokuita nenzvimbo yaJesu. Kudzidza nezvemamwe mashoko panyaya iyi kuchakubatsira kunzwisisa nyaya yacho zvakarurama.
Somuenzaniso, funga zvimwe zvakanyorwa naJohani muchitsauko 1, ndima 18, kuti: “Hapana munhu akamboona Mwari [Wemasimbaose] chero panguva ipi zvayo.” Zvisinei, vanhu vakaona Jesu, Mwanakomana, nokuti Johani anoti: “Shoko [Jesu] rakava nyama rikagara pakati pedu, uye takaona kubwinya kwake.” (Johani 1:14) Saka, Mwanakomana aigona sei kuva chikamu chaMwari Wemasimbaose? Johani anotaurawo kuti Shoko rakanga “riina Mwari.” Munhu angava sei nomumwe munhu asi panguva imwe chete ari munhu wacho? Uyezve, sezvakanyorwa pana Johani 17:3, Jesu anobudisa pachena kusiyana kwaakaita naBaba vake vokudenga. Anodana Baba vake kuti “Mwari wechokwadi chete.” Uye nechokunoperera Evhangeri yake, Johani anotaura zvinhu nemashoko mashoma achiti: “Izvi zvakanyorwa kuti imi mutende kuti Jesu ndiye Kristu Mwanakomana waMwari.” (Johani 20:31) Ona kuti Jesu anonzi Mwanakomana waMwari, kwete Mwari. Aya mashoko okuwedzera anopiwa muEvhangeri yaJohani anoratidza kunzwisiswa kunofanira kuitwa Johani 1:1. Jesu, Shoko, ndi“mwari” mupfungwa yokuti ane nzvimbo yepamusoro asi haana kuenzana naMwari Wemasimbaose.
NYATSOWANA CHOKWADI
Funga zvakare pamusoro pomuenzaniso womudzidzisi nevadzidzi vake. Fungidzira kuti vamwe havana chokwadi, kunyange pashure pokuteerera tsanangudzo dzokuwedzera dzomudzidzisi. Vangaitei? Vanogona kubvunza mumwe mudzidzisi kuti avape mamwe mashoko panyaya iyoyo. Kana mudzidzisi wechipiri akasimbisa tsanangudzo yewokutanga, kusava nechokwadi kwevadzidzi vakawanda kungapera. Saizvozvowo, kana usina chokwadi nezvainyatsotaurwa nomunyori weBhaibheri, Johani, pamusoro poukama hwaJesu naMwari Wemasimbaose, unogona kuenda kune mumwe munyori weBhaibheri kuti uwane mamwe mashoko. Somuenzaniso, funga zvakanyorwa naMateu. Nezvokuguma kwemamiriro ezvinhu aripo, iye anotaura mashoko aJesu achiti: “Hapana munhu anoziva nezvezuva iroro neawa, kunyange ngirozi dzokumatenga kana Mwanakomana, asi Baba voga.” (Mateu 24:36) Mashoko aya anosimbisa sei kuti Jesu haasi Mwari Wemasimbaose?
Jesu anotaura kuti Baba vanoziva zvakawanda kupfuura zvinozivikanwa noMwanakomana. Zvisinei, kudai Jesu aiva chikamu chaMwari Wemasimbaose, aizoziva zvinhu zvakafanana nezvinozivikanwa naBaba vake. Saka, Mwanakomana naBaba havangavi vakaenzana. Asi vamwe vangati: ‘Jesu akanga aine masikirwo maviri. Pano anotaura somunhu.’ Asi kunyange kudai zvakanga zvakadaro, zvakadini nomudzimu mutsvene? Kana uri chikamu chaMwari mumwe chete iyeye saBaba, nei Jesu asingatauri kuti unoziva zvinozivikanwa naBaba?
Sezvaunoramba uchidzidza Bhaibheri, uchaziva zvimwe zvikamu zvakawanda zveBhaibheri zvine chokuita nenyaya iyi. Zvinosimbisa chokwadi chine chokuita naBaba, Mwanakomana, uye mudzimu mutsvene.—Pisarema 90:2; Mabasa 7:55; VaKorose 1:15.
^ ndima 3 Kana uchida mamwe mashoko anokurukura nezvaJohani 1:1, ona mapeji 24-25 eNharireyomurindi yaNovember 1, 2008 yakabudiswa neZvapupu zvaJehovha.


text:
Ndingaita Sei Kuti Ndisaramba Ndichifunga Nezvebonde?
Zvaunogona kuita
Sarudza zvakanaka vanhu vokutamba navo. Kana shamwari dzako nevaunodzidza navo vakatanga kutaura nyaya dzebonde, iwe ukapindira munyaya dzavo zvichakuomera kuti pfungwa dzako dzibve panyaya dzebonde. Kazhinji, unogona kutsvaka nzira yokuti musaramba muchitaura nezvazvo asi uchizviita nenzira yokuti vamwe havazokuoni semutsvene votanga kukushora.
Usazvivaraidza nezvinhu zvakafumuka. Zvinhu zvakawanda zvinovaraidza zviri kugadzirwa mazuva ano zvinoita kuti munhu ade bonde zvisina mwero. Bhaibheri rinoti chii? “
Ngatizvichenesei pazvinhu zvose zvinosvibisa nyama nomudzimu, tichikwanisa utsvene pakutya Mwari.” (2 VaKorinde 7:1) Tambira kure nevaraidzo inoita kuti ude zvebonde.
Yeuka izvi: Hazvina kuipa kuti munhu anzwe achida kurara nemumwe munhu. Mwari ndiye akasika murume nemukadzi kuti vanzwe vachidanana zvisingaiti, uye kuti vanhu vanofanira kuita bonde ndevanenge vakaroorana chete. Saka kana ukatanga kuva nechido chakasimba chokurara nemumwe munhu, usafunga kuti uri munhu akaipa kana kuti hauna tsika dzakachena.
Chinhu chinokosha: Unogona kusarudza zvaunoda kuti zvigare mupfungwa dzako. Zviri kwauri kuti usarudze kuva nemafungiro akanaka uye kuva netsika dzakachena!


text:
Kujingirisa
Shoko rokuti kujingirisa (making ends meet, joining things) together ishoko rechimanjemanje rinoreva kuita mabhindauko ekushava mari kuti vanhu vawane kurarama. Iri shoko rakapfumbira muZimbabwe panguva yakaoma kurarama mushure mokunge mari yemunyika yawa pahukoshi hwayo. Makore ekutambura aya anganzi akanyanya kunetsa zvchibva pagore 2000 kusvika pari zvino muna 2013. Mamwe mazwi anoda kureva zvimwe nerokuti kujingirisa ndiwo anoti: kukiyakiya kana kujoinhidza.
Hazvinatse kuzivikanwa kuti shoko iri rakauya sei. Rinokwanisa kunge richitodza pane rokuti jinga rinoreva panosangana muny'asi megomo panosangana dunhu negomo. Saka zvoreva kuti kujingirisa kuita kuti zvido zvomunhu zvibudirire zvichisanganawo nemari. Mune rimwe ramakore ekuoma kwezvehupfumi gurukota rezvemuduso Tendai Biti akaparura chinyorwa chebhajeti chinotaura zvokurongwa kwemashandisirwo emari yehurumende achiti vainge vakiyakiya pakubatanidza chinyorwa ichi.
Shoko rokuti kujingirisa rinodarowo richitodza pakuti kuchingidzira kana kuchingura. Kuchingura zvinoreva kubva panzvimbo pauri pangava pamusha kuenda kunosangana nemweni ari kuuya. Saka apa zvakare kujingirisa kunenge kuchireva kuita bamba mumabasa anoita kuti zvido zvishuwo zvako munhu zvisvike pazvinogutswa kungava nokuwana mari, kana chimwe chinogutsa zvishuvo zvako munhu.


text:
Nyati
Nyati (Buffalo in English) imhuka yemusango iri mumhuri yemombe. Nyati dzinowanikwa muziwumbe reAfrica pamwe neAsia. Nyati dzinokura kuita huremu hunosvika 685 kg. Dzinoreba 2.1-3.4m kubva kumusoro kusvika kubesu, pamapendekete dzichireba 1.3-1.7m. Mhuka iyi ine makumbo makobvu akasimba samare, uye ine nyanga dzinopetera kupinda mukati. Mikono inoita nyanga dzinobatana pakati.
Musambara zvinoreva hurefu huripo kubva pahuma kusvika pabesu panotangira muswe wemhuka.
Magariro[chinja | edit source]
Nyati dzinowanikwa mumasango nemapani eAfrica. Mhou nevana vadzo pamwe nemikono ine makore 2-3 dzinogara mumatanga anokwanisa kukura kusvika chiuru (1000) chemhuka. Mhuka dziri mudanga iri dzinochengetana dzichiita chirwirangwe chokuti kana danga reshumba rinodzinganiswa rikashaya chokubata. Mikono yakura inogara mumapoka angaita mhuka 3-4. Nyati dzinofura sora nokudya rimwe bundo rakasiyana-siyana. Dzinonwa mvura kamwe pazuva saka dzinonyanya kugara pedyo nepane mvura.
Kuberekana[chinja | edit source]
Nyati inotakura pamuviri kwemazuva 340 ichizvara mhuru imwechete (1) ingaita huremu hunosvika 40kg. Mhuru idzi dzinohwandiswa mubundo kuti dzisawonekwa nechikara chesango. Panguva iyi mhuru inoyamiswa namai vayo kwemavhiki akati ichizorumurwa pamazuva 120-360. Mikono inoti kana yasvitsa makore maviri inosiya amai vayo asi nzvari dzinogara naamai vadzo kudzamara dzabereka mhuru. Mikono inoyaruka zvokubereka pamakore manomwe (8), nzvari dzichiyaruka pamakore mashanu (5). Nzvari dzinotandwa nemikono chero nguva yegore asi kutandwa kuzhinji kunoitika mumwaka wekunaya kwemvura.
Vavhimi veNyati[chinja | edit source]
Nyati inovhimwa nevanhu muno muAfrica. Kana dziri mhuka dzesango: shumba; mapere nembada ndidzo mhuka dzesango dzinovhima nyati. Zvinotora danga reshumba kuti mukono wenyati uwire pasi; shumba imwe haizvikwanise; kana napo iro danga reshumba rinenge ramboshupika richimbodzinganiswa nenyati huru. Mapere nembada zvinonyanya kuvhima zvichitsvaka kubata mhuru dzenyati.
Kune marudzi enyati maviri muAfrica. Kune nyati inogara mumapani inonzi Cape Buffalo; iyi ndiyo inownaikwa muZimbabwe. Kunoitawo imwe nyayi diki zvishoma inogara mumasango inonzi Forest Buffalo.


text:
Mukova (pokupinda)
Mukova (Port of Entry kuEnglish) inzvimbo inopindwa nayo nevanhu pamwe nenhumbi kana vachipinda kana kubuda munyika. Takatarisana nehushangazhi, mukova inzvimbo yakatenderwa pamutemo wenyika kuti ipindwe nayo nevanhu kana nhumbi. Pamitemo yenyika pamukova ndipo chete panotenderwa kupinda kwevanhu nenhumbi
Mhando dzeMikova[chinja | edit source]
Mukova unogona kuva pamuganhu wenyika kana kuva mukati menyika.
- Mikova iri pamiganhu yenyika yeZimbabwe anosanganisira: Beitbridge; Plumtree; Kazungula; Kariba; Chirundu; Nyamapanda; Forbes zvichingodaro. Mikova iyi inobatanidza Zimbabwe nenyika dzakaipoteredza dzinoti: Mozambique; South Africa; Botswana; Namibia; neZambia.
- Mikova iri mukati menyika inosanganisira: Harare Airport; Joshua Nkomo Airport neVictoria Falls Airport. Panzvimbo idzi ndipo panopinda napo vanhu nezvinhu zviri kuuya nendege.
- Nyika dzine miganhu negungwa dzinoitawo mikova ari pamahombekombe egungwa. Somuenzaniso Mozambique ine mikova inoti: Maputo; Beira neNampula. South Africa ine mikova inoti: Durban; Cape Town neRichards Bay.
Mukova weBeitbridge ndiwo unopinda nenhumbi dzakawanda kunyanya muZimbabwe. Mukova weVictoria Falls unobatanidza nyika dzinoti Zimbabwe, Zambia neNamibia paCaprivi Strip.
Mabasa epaMukova[chinja | edit source]
- Kuchengetedza mitemo yenyika.
- Kutendera nokudzivisa kupinda kwenhumbi zvichitevedza mitemo yenyika.
- Kutendera nokudzivisa kupinda kwevanhu zvichitevedza mitemo yenyika.
- Kutambira mitero inobhadharwa pakupinda kwenhumbi nevanhu munyika yeZimbabwe.


text:
Gonyonhatu tsazakose
Muchidzidzo chePimanyika, gonyonhatu tsazakose (equilateral triangle) igonyonhatu rine mativi ose akaenza uye gonyo nhatu dzose dzakaenzana. Makonya ari mukati megonyonahatu tsazakose ane chidzudzani, imwe neimwe ine 60o. Chivakamberi chokuti tsaza- chinobva pazwi rechiManyika rokuti tsazana rinoreva kuenzana kana kuti equal kuEnglish.
Zvifaniro zvegonyonhatu tsazakose[chinja | edit source]
Kana mativi egonyonhatu tsazakose akareba nhambwe a, tinokwanisa kunyora tsazaniso dzinotevera kutsanangudza zvifaniro (properties) zvechiumbwa ichi:
Ruvanze, A = (3)(1/2).a2/2
Pimamuganhu, P = 3a
Hudzamu, h = (3)(1/2).a


text:
Chidzikwe
Pakushanda kunoita hushangazhi pane mipimo yakatarwa pamitemo yenyika Pasirose kuti ive mipimo yechokwadi inofananidzwa Pasirose. Izvi zvinoitwa kuti pakutengeserana pave nekuwirirana kuti huwandu wezviri kutengeswa hwakakura zvakadii.
Mipimo yakatarwa iyi inonzi chidzikwe (Standard kuEnglish). Nyika dzose dzinosungirwa kuenzanisa zviyero zvadzo nechidzikwe chakatarwa neISO - International Organisation for Standardisation rinova sangano rakapiwa hutongi pamusoro pezvidzikwe zvakasiyana-siyana.
Somuenzaniso panopimwa huremu kunoshandiswa chiyero chinonzi kilogram - ichi chiyero chinofanirwa kuenzana munyika dzose.


text:
WASHINGTON DC
—
Sangano revanogaya upfu munyika rinoti riri kukurudzira hurumende kuti idzike mitemo inoomesera vanopinza chibage kubva kunze kwenyika senzira yekuchengetedza varimi vemunyika.
Mutungamiri wesangano revanogaya upfu reGrain Millers Association of Zimbabwe, VaTafadzwa Musarara, vanoti sangano ravo riri kukurudzira hurumende kuti iise mutero pamusoro pemutero uripo kare pachibage chiri kutengwa kunze kwe nyika, senzira yekukurudzira kuti vanhu nemakambani vasatenga chibage neupfu kubva kunze kwenyika.
VaMusarara vanoti sangano ravo rinoda kuti hurumende itore danho iri kubva kutanga kwaChikunguru kusvika kupera kwaMbudzi, kuitira kuti varimi vemunyika vakwanise kutengesa chibage chavo pasina makwikwi nechinobva kunze kwenyika, icho chinonzi chiri kutengwa nemutengo uri pasi kwazvo.
Vanoti vari pakati pekuita hurukuro nemapoka ane chekuita nenyaya dzekurima kuti vabude nedanho iri, iro vanoti riri kutsigirwa nehurumende.
Varimi vakawanda munyika vanonzi vari kurambira chibage chavo nekuda kwemutengo unonzi uri pasi zvikuru wemazana maviri nemakumi maviri emadhora patani.
Nekuda kwekuti hurumende hainawo mari, GMB haisi kukwanisawo kutenga chibage kubva kuvarimi, izvo zvinonzi zvavasiya mumaoko emakoronyera nevamwe vari kubhadhara mari dziri pasi.
Asi VaMusarara vanoti sangano ravo riri kuita hurukuro nemasangano evarimi kuti mutengo wechibage ukwire kuenda pamadhora ari pakati pemazana matatu negumi nemazana matatu nemakumi mana emadhora patani.
Nyika inonzi iri kutarisira kukohwa chibage chinosvika miriyoni imwe nemazana mana ezviuru zvematani mwaka uno, iyo ichida chibage chinodarika zvishoma matani mamiriyoni maviri.
Hatina kukwanisa kubata gurukota rezvekurima, VaJoseph Made, avo vari kuEquatorial Guinea kumusangano weAfrican Union uri kukurukura nyaya dzekurima pamwe nechikafu.
Sangano reWorld Food Program raudzawo Studio 7 kuti richakamirira zvakabuda muongororo ichangobva kuitwa yemamiriro akaita nyaya dzechikafu munyika.
Hurukuro naVaTafadzwa Musarara


text:
Bununu
Bununu zvinoreva munhu asina kupfeka mbatya. Mutsika dzenyika dzemuAfrica kusasimira chinhu chinozvidzwa uye chisingatenderwe pamitemo yenyika. Tsika zhinji dzemuAfrica dzinoti munhu akafamba asina kusimira ava kupenga kana kuti ane mamhepo. Chinhu chinoonekwa chichiratidza munyama kana kuti kutukwa pamunhu iyeye.
Kune dzimwe nyika dzekuMadokero, kuEurope, neNorth America mitemo yenyika inotendedza kuti kuve nenzvimbo dzinosangana vanhu vasian kusimira. Hazvizivikanwe kuti chinangwa chaicho chokunge vanhu vachisangana vasina kusimira ndechei.


text:
MUTEVEDZERI wemutungamiriri wenyika, Vice President Joice Mujuru, vanoti Hurumende yakazvipira kurwisa kushungurudzwa nekubatwa chibharo kwevanhukadzi uye zvakakosha kuti mapoka ose abatane mukupedza dambudziko iri.
VP Mujuru vakataura mashoko aya svondo rapera muHarare pavaiparura chirongwa chine donzvo rekurwisa kushungurudzwa kwevanhukadzi, cheNational Action Plan Against Rape and Abuse.
VP Mujuru vakati zvinosuwisa kuona kuti kunyangwe kumamwe machechi, vanhukadzi vari kushungurudzwa nekubatwa chibharo.
Vakati zvinorwadza kunzwa kuti magwaro ane nyaya dzakamhan’arwa kumapurisa anoratidza kuti vanhukadzi vanodarika 10 000 vakabatwa chibharo kubva gore ra2012 kusvika pamwedzi mitatu yekutanga yegore rino.
“Tichitarisa magwaro atinopihwa nemapurisa nedzimwe nyaya dzatinoverenga mumapepanhau zuva nezuva, hazvisiri kuenderana nekuva vanhu vemuZimbabwe. Chiiko chiri kuitika, taisepi hunhu pamwe nekusatya Mwari?” vakadaro VP Mujuru.
“Upenyu hunogarika sei kana vanababa vave kubata vana vavo, chembere dzichibhinywa nevazukuru? Aiwa tarasika, sevanhu vane chidanho chepamusoro munyaya dzedzidzo muAfrica izvi hazvienderane nehunhu hwatiri kuita, zvinodzosera nyika kumashure. Mukadzi musha, ngatiregei kushungurudza vanhukadzi,” vakadaro VP Mujuru.
Vakati vemakereke, madzishe nevamwe vatungamiriri vemunharaunda vanofanirwa kushoropodza pachena kuipa kwakaita kushungurudzwa nekubhinywa kwevanhukadzi.
“Zvakare, ndinokurudzira vekumatare edzimhosva pamwe nemapurisa kuti vatambire nyaya idzi sedzazviri kwete kupihwa chiwoko muhomwe. Kana munhu abatwa nemhosva ngaapihwe mutongo unoenderana nemhosva yake,” vakadaro.


text:
Sayenzi Inowirirana Nezviri muBhaibheri Here?
Mhinduro yeBhaibheri
Hongu inowirirana, asi kunyange zvazvo Bhaibheri risiri bhuku resayenzi, parinotaura zvine chokuita nesayenzi rinozvitaura zvakarurama. Ona mienzaniso iri pasi apa inoratidza kuti sayenzi neBhaibheri zvinowirirana uye kuti zvaifungwa nevanhu zvinosiyana sei nezviri mariri.
Denga nenyika zvakaita zvokusikwa. (Genesisi 1:1) Izvi zvinopesana nezvinotaurwa mungano dzakawanda zvokuti denga nenyika hazvina kuita zvokusikwa asi zvakangoerekana zvavapo netsaona. VaBhabhironi vaiti denga nenyika zvakazvarwa navanamwari vakabva munyanza mbiri. Vamwewo ndivo vanoti denga nenyika zvakabva pazizai zihombe.
Jehovha Mwari ane mitemo inoshanda zvakanaka yaakagadza kuti ishande muchadenga uye panyika kwete kuti vanamwari venhema ndivo vanoita zvavada. (Jobho 38:33; Jeremiya 33:25) Pasi rose pane nhema dzinodzidziswa zvichinzi matambudziko atinosangana nawo anokonzerwa nehasha dzavanamwari uye hatina zvatingaita kuti tizvidzivirire.
Nyika yakaturikwa pasina chinhu. (Jobho 26:7) Kare kare vakawanda vaiti pasi rakaita sepamusoro petafura uye tafura yacho yakagara pamusoro pezimhuka zihombe rakadai senyati kana kuti kamba.
Mvura inenge iri munyanza nemakungwa inosimuka yozonaya ichizadza nzizi nezvitubu. (Jobho 36:27, 28; Muparidzi 1:7; Isaya 55:10; Amosi 9:6) Kare kare vaGiriki vaiti mvura iri mumakungwa inofamba nepasi yonozadza nzizi uye pfungwa iyi yakaramba iripo kusvikira makore okuma1700.
Makomo anokura uye anoitawo madiki, uye makomo atava kuona nhasi aimbova pasi penyanza. (Pisarema 104:6, 8) Asi, pane nhema dzinotaurwa zvichinzi vanamwari vakasika makomo ari sezvaari nhasi uno.
Utsanana hunochengetedza utano. Mitemo yakapiwa vaIsraeri yaiti munhu ageze kana abata chitunha, vane zvirwere zvinotapukira vagariswe kwavo vega, uyewo tsvina yevanhu inyatsofushirwa. (Revhitiko 11:28; 13:1-5; Dheuteronomio 23:13) Asi panguva yakapiwa vaIsraeri mitemo iyi, vaIjipiti vakanga vaine tsika yokurapa maronda vachishandisa mishonga yakasanganiswa netsvina yevanhu.
Sayenzi iri muBhaibheri ine painorasika here?
Zvikanyatsoongororwa, hapana panganzi Bhaibheri riri kurasika. Pasi apa pane mienzaniso yezvinonzi Bhaibheri riri kurasika panyaya dzesayenzi:
Nhema: Bhaibheri rinoti denga nenyika zvakasikwa mumazuva 6, zuva rimwe chete riri remaawa 24.
Chokwadi: Bhaibheri haritauri kuti Mwari akatanga rini kusika denga nenyika. (Genesisi 1:1) Uyewo, mazuva okusika anotaurwa muchitsauko 1 chaGenesisi haataurwi kuti aiva akareba makore mangani. Zvose zviri zviviri denga nenyika zvinotonzi zvakasikwawo “muzuva” rimwe chete.
Nhema: Kuti miti ikure, inoda chiedza chinobva kuzuva, asi Bhaibheri rinoti miti ndiyo yakatanga kusikwa zuva richizotevera.
Chokwadi: Bhaibheri rinotaura kuti zuva, iro riri imwe yenyeredzi dziri ‘mumatenga’ rakasikwa miti isati yasikwa. (Genesisi 1:1) Chiedza chezuva chakasvika panyika pazuva rokutanga pakasikwa denga nenyika. “Zuva” rechitatu parakazosvika chiedza chakanga chava kukwanisa kukudza miti. (Genesisi 1:
Nhema: Bhaibheri rinoti zuva rinotenderera nyika.
Chokwadi: Muparidzi 1:5 inoti: ‘Zuva rinobuda, uye rinovira, uye rinokurumidza kudzokerazve kwarinobudira.’ Zvisinei mashoko aya anoratidza kuti kana uri panyika zuva rinooneka seriri kufamba. Kunyange nhasi, munhu anogona kutaura kuti zuva “rabuda” kana kuti “ranyura” asi achiziva zvake kuti nyika ndiyo iri kutenderera zuva.
Nhema: Bhaibheri rinoti nyika yakaita setafura zvokuti kumucheto kwayo kune mawere.
Chokwadi: Bhaibheri rine mashoko okuti “kumigumo yenyika” zvichireva nzvimbo iri kure kure kwete kuti pasi rakaita setafura. (Mabasa 1:8) Zvakangofanana nokutaura kunoita vanhu kwokuti “mativi mana enyika” zvichireva kuti pasi rose.
Nhema: Bhaibheri rinoti urefu hwechero denderedzwa hunowanikwa nokutaimuza ka3 urefu hwokubva kumucheto kwedenderedzwa kusvika kune mumwe mucheto asi uchipfuura nepakati chaipo pedenderedzwa racho. Asi nzira yakarurama ndeyokutaimuza urefu hwokubva kumucheto kwedenderedzwa kusvika kune mumwe mucheto uchipfuura nepakati chaipo napi (π) kana kuti 3.1416.
Chokwadi: Urefu hwokubva kumucheto kuenda kune mumwe mucheto asi uchipfuura nepakati chaipo pedenderedzwa redziva resimbi yakanyungudutswa rinotaurwa pana 1 Madzimambo 7:23 na2 Makoronike 4:2 hwaiva makubhiti 10 uye ‘paida tambo yakareba makubhiti 30 kuri poteredza.’ Nhamba dzakashandiswa apa inhamba dzakazara dziri nyore kunzwisisa. Nhamba idzi dzinogona kusiyana zvishomanene, zvichienderana nokuti wayera denderedzwa racho nokunze here kana kuti nechomukati.


text:
Ndoita Sei Kana Ndisingachakwanisi Kurega Kuona Zvinonyadzisira?
Zvaunogona kuita
Ziva kuti kuona zvinonyadzisira kunorevei. Kuona zvinonyadzisira kunoita kuti uzvidze chinhu chakanzi naMwari chinoremekedzwa. Ukanzwisisa izvozvo zvichakubatsira kuti ‘
uvenge zvakaipa.’—Pisarema 97:10.
Funga zvakaipira kuona zvinonyadzisira. Kuona zvinonyadzisira kunoderedza chiremerera chevanhu vacho vari kubudiswa newe wacho uri kuona. Ndokusaka Bhaibheri richiti: “
Munhu ane njere anoona dambudziko ovanda.”—Zvirevo 22:3.
Tsidza kusaona zvinonyadzisira. “
Ndakatsidza mumwoyo mangu kuti handimbofi ndakatarira musikana ndichimuchiva,” akadaro murume aiva akavimbika ainzi Jobho. (Jobho 31:1, Today’s English Version) Zvimwe zvitsidzo zvaunogona kuita ndeizvi:
Handishandisi Indaneti pandinenge ndiri ndoga.
Ndikangoona peji riri kuratidza zvinhu zvakarerekera kune zvinhu zvinonyadzisira ndinokurumidza kuridzima.
Kana ndikaona ndichitadza kuzvidzora kurega tsika iyi ndichataura nemumwe munhu mukuru wandinovimba naye.
Nyengetera nezvenyaya yacho. Munyori wepisarema akateterera kuna Jehovha Mwari achiti: “
Itai kuti maziso angu arege kutarira zvinhu zvisina zvazvinobatsira.” (Pisarema 119:37) Mwari anoda kuti ukunde dambudziko iri uye kana ukanyengetera kwaari anogona kukupa simba rokuti uite zvakarurama!—VaFiripi 4:13.
Udza mumwe munhu. Kazhinji kuva nomumwe munhu waunovimba naye waunoudza kunogona kukubatsira kuti usiye tsika iyi yakaipa.—Zvirevo 17:17.
Yeuka kuti: Pose paunorega kuona zvinonyadzisira unenge wakunda zvine mutsindo pahondo iyi. Udza Jehovha Mwari nezvekukunda kwawaita uye mutende nesimba raakupa. Kana ukarega kuona zvinhu zvinonyadzisira uchaita kuti mwoyo wake ufare chaizvo!—Zvirevo 27:11.


text:
Kusvira
Kusvira ishoko rinonyadzisa rinoreva kupinzwa kwenhengo yemurume munhengo yemukadzi. Mamwe mashoko anoshandiswa kureva zvimwechete ndeanoti; kurara, kuisa, kana kuti kukwira. Shoko rekuti kurara, sekuti "kurara nemukadzi" ndiro rinonyanyoshandiswa kana vanhu vachitaura pane ruzhinji, kana vanyarikani. Nhengo dzemurume dzinodaidzwa namazwi akasiyanawo sekuti; mboro (rinonyadzisira),chombo, kana kuti mhuka. Nhengo dzemukadzi dzinodaidzwawo namazwi anoti; beche (rinonyadzisa), mbutu [rinonyadzisira], mukana kana kuti kunzira. Izwi rekuti nhengo dzesikarudzi rinokwanisa kureva nhengo dzemurume kana dzemukadzi.
Muchiitiko ichi, tsinga dzenhengo yemurume dzinozara neropa zvinokonzera kuti nhengo yacho iwomarare, kana kuti kumira. Kana ichinge yamira kudaro murume anopinza nhengo yake mune yemukadzi, achiita seanopinza nekuburitsa. Kupinza nekuburitsa uku kunoita kuti murume nemukadzi vanakirwe nechiitiko ichi. Panozosvika nguva yekuti murume anozwa kunakirwa kwakadzama kunozokonzera kuti nhengo yake iburitse mbeu, kunonzi kutunda. Vakadziwo vanokwanisa kusvika pakunakwirwa kwakadzama uku, asi nekuti chiitiko ichi hachisi chinhu chaingotaurwa taurwa pese pese, vazhinji vaisaziva kuti vakadzi vangasvikewo pachinhanho ichocho nenyaya yekuti kazhinji murume ndiye anotanga kusvika obva oregera mukadzi asati.
Kana murume achinge atundira munhengo yemukadzi, mukadzi anokwanisa kubata pamuviri, inova iyo nzira yekuti vanhu vavepo panyika. Mazuva ano kwava nenzira dzakasiyana dzekudzivirira kuti mukadzi asaite pamuviri kana achinge arara nemurume. Uyezve nekuda kwezvirwe zvepabonde, kunyanya-nyanya chirwere cheshura matongo, dzira yekuzvidzivirira kubva muzvirwere uye kudzivirira pamuviri iri kunyanya kushandiswa ndeyekupfekedza nhengo yemurume nekondomu. Makondomu aya anoita kuti ganda renhengo yemurume neyemukadzi zvisabatane uyezve kuti mvura dzese dzinobuda pakusanganga apa dzisaende panhengo yeumwe.Kupinda nekubuda uku kunoitwa nenzira dzakasiyana. Vamwe vanokwirana mukadzi ari pasi kana kuita mukwirirano hwembwa. Zvinongosiyana nemurume nemukadzi kuti ndeupi mukwiriro unovanakidza.


text:
Mune Mafirimu, Mabhuku, Kana Nziyo Zvamunorambidza Here?
Kwete. Sangano redu hariongorori mafirimu, mabhuku, kana kuti nziyo kuitira kuti rione kuti ndezvipi zvisingakodzeri kuonekwa nevatinonamata navo. Chikonzero nei?
● Bhaibheri rinokurudzira kuti mumwe nomumwe ashandise kunzwisisa kwake kuti azive kuti chakanaka ndechipi uye chakaipa ndechipi.—VaHebheru 5:14.
● Magwaro ane mashoko anobatsira muKristu pakusarudza zvinomuvaraidza. * Kufanana nezvimwe zvose zvatinoita muupenyu, chinangwa chedu ‘ndechokuramba tichiva nechokwadi chezvinhu zvinogamuchirika kunaShe.’
● Bhaibheri rinodzidzisa kuti baba ndivo musoro wemhuri, uye vane simba rokusarudza zvinhu zvinofanira kuonekwa nevanhu vari pamba pavo. (1 VaKorinde 11:3; VaEfeso 6:1-4) Asi kana musiri mumhuri, hapana ane simba rokuudza vamwe kuti mafirimu akati, nziyo, kana kuti vaimbi hazvina kukodzera vanhu vari muungano.
^ ndima 4 Somuenzaniso, Bhaibheri rinorambidza chinhu chose chinokurudzira kuita zvemidzimu, unzenza kana kuti kurwisana.


text:
NHARIREYOMURINDI APRIL 2014
Unofanira Kunyengetera Here?
Kana Mwari achitoziva zvatinoda, tinofanira kunyengetera here? Bhaibheri rinopindura mubvunzo uyu.
Nei Vanhu Vachinyengetera?
Vanhu vakawanda vasingatendi kuti Mwari ariko vanotonyengeterawo. Nei?
Unofanira Kunyengetera Here?
Mwari anogona kupindura minyengetero asingaiti zvishamiso
Vaipindura Mibvunzo Yose Vachishandisa Bhaibheri!
Isolina Lamela aiva sisita wechechi yeRoma, ndokuzotanga kurwira kodzero dzevanhu, asi akazoodzwa mwoyo nezvose zviri zviviri. Akazoonana neZvapupu zvaJehovha izvo zvakamubatsira zvichishandisa Bhaibheri kuti ave neupenyu hune chinangwa.
Unogona Kukunda Muedzo!
Zvinhu zvitatu zvinogona kukubatsira kukunda muedzo.
Waizviziva Here?
Zvii zvaigona kuitika kumuranda ainge atiza muRoma yekare? Nei dhayi yepepuru yekuTire yaidhura kupfuura dzose panyika?
Thomas Emlyn
—Aimhura Here Kana Kuti Aitsigira Chokwadi?
Kutsvagurudza kwake muBhaibheri kwakaita kuti apesane neChurch of Ireland, uye nedare reQueen’s Court.
Mibvunzo yeBhaibheri Inopindurwa
Jesu achaita kuti panyika pave nerugare.
Zvimwe Zviri paIndaneti
Tinoraramirei?
Wakambozvibvunza here kuti, ‘Tinoraramirei?’ Ona kuti Bhaibheri rinopindura sei mubvunzo uyu.


text:
Kana Munhu Akafa Anoendepi?
Mhinduro yeBhaibheri
Bhaibheri rinoti: “Vapenyu vanoziva kuti vachazofa; asi vakafa havana kana chavanoziva.” (Muparidzi 9:5; Pisarema 146:4) Saka patinofa tinenge tisisipo. Vashakabvu havana chinhu chavanogona kufunga, kuita, kana kunzwa.
“Uchadzokera kuguruva”
Mwari akatsanangura zvinoitika kana tichinge tafa paaitaura naAdhamu, munhu wokutanga. Nemhaka yokuti Adhamu haana kuteerera, Mwari akamuudza kuti: “Zvauri guruva uchadzokera kuguruva.” (Genesisi 3:19) Mwari asati asika Adhamu “neguruva revhu,” kwakanga kusina munhu anonzi Adhamu. (Genesisi 2:7) Saka Adhamu paakafa akadzokera kuguruva uye akanga asisiko.
Ndizvowo zvinoitika kuvanhu vari kufa iye zvino. Bhaibheri richitaura nezvevanhu uye mhuka, rinoti: “Zvose zvakabva kuguruva, uye zvose zvinodzokera kuguruva.”—Muparidzi 3:19, 20.
Kana munhu akafa hazvirevi kuti zvatoperera ipapo
Bhaibheri rinowanzofananidza rufu nokurara. (Pisarema 13:3; Johani 11:11-14; Mabasa 7:60) Munhu akafa nehope haazivi zvinenge zvichiitika. Ndizvowo zvinoitika kune munhu akafa haaziviwo zvinenge zvichiitika. Asi Bhaibheri rinodzidzisa kuti Mwari anogona kumutsa vakafa senge ari kumutsa munhu akarara obva amupazve upenyu. (Jobho 14:13-15) Kumunhu achazomutswa naMwari, kwaari paanofa hazvirevi kuti zvabva zvatopera.


text:
Ndiani Anoenda Kuhero?
Mhinduro yeBhaibheri
Hero (“Sheori” uye “Hadhesi” mumitauro yakatanga kushandiswa pakunyora Bhaibheri) iguva kwete nzvimbo yokupisira vanhu. Ndiani anoenda kuhero? Vanhu vakanaka nevakaipa. (Jobho 14:13; Pisarema 9:17) Bhaibheri rinoti, guva iri rinoenda vanhu vose “imba yokusanganira yevanhu vose vapenyu.”—Jobho 30:23.
Jesu paakafa akaendawo kuhero. Asi “haana kuramba ari muhero,” nokuti Mwari akamumutsa.
Hero icharamba iriko nokusingaperi here?
Jesu achishandisa simba raMwari achamutsa vanhu vose vari muhero. (Johani 5:28, 29; Mabasa 24:15) Uprofita huri pana Zvakazarurwa 20:13 huchitaura nezvekumutswa kwevanhu mune ramangwana hunoti, “rufu nehero zvakabudisa vakafa vakanga vari mazviri.” (King James Version) Hero paichabudisa vakafa vanenge vari mairi kuchasara kusisina chinonzi hero nokuti kunenge kusisina rufu.
Asi haasi munhu wose anoenda kuhero kana afa. Bhaibheri rinoratidza kuti vamwe vanhu vakanyura pakuita zvinhu zvakaipa zvokuti havadi kuchinja mararamiro avo. (VaHebheru 10:26, 27) Vanhu vakadaro pavanofa, vanoenda kuGehena kwete kuhero, uye Gehena chiratidzo chokuparadzwa zvachose. (Mateu 5:29, 30) Somuenzaniso Jesu akaratidza kuti vamwe vatungamiriri vezvitendero vakararama panguva yaaiva pano pasi vakanga vachizoenda kuGehena.


text:
Ungada here kuverenga nyaya ino mumutauro we%%?
Hongu
Kwete
Hamushori Zvimwe Zvimwe Zvitendero Here
Tinotevedzera zvinotaurwa neBhaibheri kuti ‘
tiremekedze vanhu vose’ pasinei nokuiti ndevechitendero chipi. (1 Petro 2:17, Today’s English Version) Somuenzaniso, mune dzimwe nyika kune zviuru zveZvapupu zvaJehovha. Pasinei nokuwanda ikoko, hatimboudzi vezvematongerwo enyika kana kuti vemitemo kuti varambidze kana kuti kudzivisa basa rinoitwa nezvimwe zvitendero. Hatiiti kuti pave nomutemo wokuti munhu wose atende zvatinotenda panyaya dzetsika kana kuti pakunamata. Asi kuti tinopa munhu wose rusununguko rwokusarudza zvaanoda uye ndizvo zvatinodawo kuti vamwe vatiitirewo.—Mateu 7:12.
© 2014 Watch Tower Bible and Tract Society of Pennsylvania.
|


text:
Zviperengo zvehuwandu
Zviperengo Zvehuwandu: izwi zviperengo zvinoshandiswa kumirira huwandu muzvinyogwa.
Ngatitangei nezviperengo zvehuwandu:
0 = chipasina (iri ishoko idzva rinoreva chiperengo 0)
1 = motsi (imwe)
2 = piri (mbiri)
3 = tatu (nhatu)
4 = china (zvina)
5 = shanu (zvishanu)
6 = tanhatu (nhanhatu)
7 = nomwe
8 = sere
9 = pfumbamwe
10= gumi
100 = zana, iri riri gumi raka gumirana
1,000 = chiuru, ichi chiri gumi ramazana
10,000 = Zviuru gumi kana kuti mazazanana awa ari mazana akazanirana
100,000= Zviuru zana kana kuti zviuru zana kana kuti zana rezviuru (zvuru zana)
1,000,000 = miriyoni kana kuti churuzvuru zvichireva chiuru chezviuru
Muenzaniso:
347 = mazana matatu anemakumi mana nenomwe
431,257,698 = Mazana mana ane makumi matatu nechimwe echuru chezviuru, zvine mazana maviri nemakumi mashanu anezvinomwe zvezviuru, zvine mazana matanhatu ane makumi mapfumbabwe nesere. Mamiriyoni mazana mana ane makumi matatu neimwe, zviuru mazana maviri ane makumi mashanu nenomwe, mazana matanhatu ane makumi mapfumbamwe nesere.
Kurerutsa Mutauro[chinja | edit source]
(Pfungwa neyambiro zvakanyogwa pano zvaida kunyogwa kuHurukuro nokuti zvinoda vamwe tese tinyorewo pfugwa nemazano zveduwo. Pfungwa dzevanyori nemazano avanopanana hazvifaniri kunge zviri mukati megwaro rino nokuti hazvisi mumusoro wenyaya yegwaro rino. Gwaro rino rinofanira kunyogwa pamusoro peZviperengo Zvohuwandu chete chete kwete mazano nekupana pfungwa kwevanyori.)
Zvakafanira kuti pave nokupfupisa manyorerwo enhamba kuti usava murabaraba wemashoko. Imwe yenzira ingatevedzwa kubvisa mashoko anotaura pahuzhinji sokuti nokubatanidza mashoko ari kutaura nhamba imwe. Sokuti panzvimbo pokuti makumi matatu poshandurwa kuti guminhatu; panoti mazana maviri pomira pakati zanambiri. Hongu zvinoita sokunge zvabuda pamatauriro emazuvaose asi zvinobatsira kupfupisa.
Cherechedzai zvakare kuti ana koma vanotsvetwa mushure menzvimbo nhatu dzega-dzega zvichibva kurudyi kuti nhamba ireruke kuverenga. Pakati pezvibodzi nezvikamu panotsvetwa poyindi. Pakunyora zvakara panotsvetwa koma anotaridza kuti pave kutaurwa nhamba dziri pakati pakoma. Ngatitarisei muenzaniso 431,257,698 nokunyora kwemazuvaose, kunyora kunopfupisa, manyorero kuEnglish sezvizvi:
- Miriyoni mazana mana ane makumi matatu neimwe, zviuru mazana maviri ane makumi mashanu nenomwe, mazana matanhatu ane makumi mapfumbamwe nesere
- Miriyoni zanaina guminhatu neimwe, zviuru zanambiri gumishanu nenomwe, zana nhanhatu gumipfumbamwe nesere.
Chiperengo chinomirira pasina zvinhu (0)[chinja | edit source]
Chiperengo ichi, 0, chinomirira kusavapo kwechinhu.
Chi Vanhu changa shisina shoko rinoreva chiperengo 0.
Chipasina kana kuti chishaiwe/shaikwe mashoko anga shandiswe here?


text:
Uganda
Uganda inyika yakakomberedzwa nedzimwe iri kumabvazuva kweAfrica. Uganda inoganhurana nenyika dzinoti: Kenya iri kumabvazuva; South Sudan iri kumaodzanyemba; Democratic Republic of the Congo iri kumadokero; Rwanda iri kuchamhembe kwakadziva kumadokero uye Tanzania iri kuchamhembe.
Kuchamhembe kwenyika iyi kunobatanidzira chikamu chikuru cheNyanza Victoria iyo ine zvikamu muKenya neTanzania; izvi zvoreva kuti Uganda iri muDunhu reNyanza Huru dzeAfrica. Uganda iri munzvimbo inobva mvura yeRwizi Nile uye matunhu ayo ane mamiriro ekunze akatsaukana asi achienderana nepairi pane muenzanisi.
Zita rokuti Uganda rinobva paUshe hweBuganda, hunobatanidzira chikamu chikuru chekuchamhembe kwenyika zvichisanganisira gutaguru reKamapala. Mutauro wekumahofisi ndiyo English. Mutauro weLuganda wakatekeshera nenyika yose uye kune mimwe mitauro mizhinji inosanganisira Swahili. Mutungamiri wenyika pari zvino (2014) anonzi Yoweri Kaguta Museveni uyo akatora chigaro nechisimba mugore 1980.


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
14 Zvino mumazuva aAmraferi mambo weShinari,+ Arioki mambo weErasari, Kedhoraomeri+ mambo weEramu,+ naTidhari mambo weGoimu,+
2 vakarwa naBhera mambo weSodhoma,+ uye naBhisha mambo weGomora,+ Shinabhu mambo weAdma,+ naShemebheri mambo weZebhoimu,+ namambo weBhira (kureva Zoari).+
3 Vose ava vakafora vakabatana+ vachienda kuBani reSidhimu,+ kureva Gungwa roMunyu.+
4 Vakanga vashandira Kedhoraomeri kwemakore gumi nemaviri, asi vakapanduka gore rechigumi nematatu.
5 Mugore rechigumi nemana Kedhoraomeri akauya, pamwe chete nemadzimambo aaiva nawo, vakakunda vaRefaimu paAshteroti-kanaimu,+ nevaZuzimu muHamu, nevaEmimu+ muShavhe-kiriyataimu,
6 nevaHori+ pagomo ravo reSeiri,+ kusvikira kuEri-parani,+ iri murenje.
7 Vakabva vadzoka, vakasvika paEni-mishpati, kureva Kadheshi,+ vakakunda nyika yose yevaAmareki+ uyewo vaAmori+ vaigara muHazazoni-tamari.+
8 Panguva iyi mambo weSodhoma, uyewo mambo weGomora namambo weAdma namambo weZebhoimu namambo weBhira (kureva Zoari) vakafora, vakagadzirira kurwisana navo muBani reSidhimu,+
9 kuti varwe naKedhoraomeri mambo weEramu naTidhari mambo weGoimu naAmraferi mambo weShinari naArioki mambo weErasari;+ madzimambo mana achirwa nemashanu.
10 Zvino Bani reSidhimu+ rakanga rakazara nemakomba ebhitumini;+ uye madzimambo eSodhoma neGomora+ akatanga kutiza akawira maari, uye vakasara vakatizira kunzvimbo ine makomo.+
11 Vakundi vacho vakabva vatora zvinhu zvose zveSodhoma neGomora nezvokudya zvavo zvose vakaenda.+
12 Vakatorawo Roti mwanakomana womukoma waAbramu nezvinhu zvake, vakaramba vachienda. Panguva iyoyo aigara muSodhoma.+
13 Mumwe munhu akanga apukunyuka akazosvika akaudza Abramu muHebheru.+ Panguva iyoyo aigara pamiti mikuru yaMamre muAmori,+ munun’una waEshkori nomunun’una waAneri;+ uye vaiva vakabatana naAbramu.
14 Nokudaro Abramu akanzwa kuti hama yake yakanga yatapwa.+ Naizvozvo akaunganidza varume vake vakarovedzwa,+ varanda mazana matatu negumi nevasere vakaberekerwa muimba yake,+ akatevera kusvikira kuDhani.+
15 Zvino hwava usiku akakamura mauto ake,+ iye nevaranda vake, akavarwisa, uye nokudaro akavakunda, akaramba achivatevera kusvikira kuHobha, iri kuchamhembe kweDhamasiko.
16 Akadzosa zvinhu zvose,+ uye akadzosawo Roti hama yake nezvinhu zvake uyewo vakadzi nevanhu.+
17 Mambo weSodhoma akabva abuda kunomuchingura pashure pokunge adzoka kunokunda Kedhoraomeri nemadzimambo aaiva nawo, kuBani reShavhe, kureva Bani ramambo.+
18 Zvino Merekizedheki+ mambo weSarema+ akauya nechingwa newaini,+ uye aiva mupristi waMwari Wokumusorosoro.+
19 Akabva amukomborera akati:
“Abramu ngaakomborerwe naMwari Wokumusorosoro,+
Mugadziri wedenga nenyika;+
20
Mwari Wokumusorosoro ngaarumbidzwe,+
Aisa vadzvinyiriri vako muruoko rwako!”+
Abramu akamupa chegumi chezvinhu zvose.+
21 Mambo weSodhoma akazoti kuna Abramu: “Ndipe mweya,+ asi tora zvinhu.”
22 Abramu akati kuna mambo weSodhoma: “Ndinosimudza ruoko rwangu ndichipika+ kuna Jehovha Mwari Wokumusorosoro, Mugadziri wedenga nenyika,
23 kuti, kubvira pashinda kusvikira patambo yehwashu, aiwa, handingatori chinhu pazvinhu zvenyu,+ kuti musazoti, ‘Ndini ndakapfumisa Abramu.’
24 Hapana changu!+ Kunze kwezvatodyiwa nemajaya, uye mugove wevarume vakaenda neni, Aneri, Eshkori naMamre+—ivo ngavatore mugove wavo.”+
© 2014 Watch Tower Bible and Tract Society of Pennsylvania.
|


text:
MASHOKO OKUWEDZERA
Sheori uye Hadhesi Chii?
MUMITAURO yaro yepakutanga, Bhaibheri rinoshandisa shoko rechiHebheru rokuti sheʼohl′ uye rarakafanana naro rechiGiriki rokuti hai′des kanopfuura ka70. Mashoko acho ari maviri ane chokuita norufu. Dzimwe shanduro dzeBhaibheri dzinoashandura kuti “guva,” “hero,” kana kuti “gomba.” Zvisinei, mumitauro yakawanda hamuna mashoko anopa pfungwa chaiyo yemashoko aya, rechiHebheru uye rechiGiriki. Saka, Shanduro yeNyika Itsva inoshandisa shoko rokuti “Sheori” uye “Hadhesi.” Mashoko aya anomborevei chaizvo? Ngationei mashandisirwo aanoitwa mundima dzeBhaibheri dzakasiyana-siyana.
Muparidzi 9:10 inoti: “MuSheori, iyo nzvimbo yauri kuenda, hamuna basa kana kuronga mazano kana zivo kana uchenjeri.” Izvi zvinoreva here kuti Sheori inoreva guva chairo, kana kuti guva roga roga ratingave takaviga mudiwa wedu? Kwete. Bhaibheri parinotaura nezveguva chairo, rinoshandisa mamwe mashoko, rechiHebheru uye rechiGiriki, kwete sheʼohl′ uye hai′des. (Genesisi 23:7-9; Mateu 28:1) Uyewo, Bhaibheri harishandisi shoko rokuti “Sheori” nokuda kweguva rinovigwa vanhu vanoverengeka pamwe chete, zvakadai seguva remhuri kana kuti guva rinovigwa vanhu vakawanda.—Genesisi 49:30, 31.
Saka, shoko rokuti “Sheori” rinoreva nzvimbo yakaita sei? Shoko raMwari rinoratidza kuti shoko rokuti “Sheori,” kana kuti “Hadhesi,” anoreva chinhu chinotopfuura guva guru rinovigwa vanhu vakawanda. Somuenzaniso, Isaya 5:14 inotaura kuti Sheori ‘yakakura uye yakashama muromo wayo kwazvo kupfuura miganhu.’ Kunyange zvazvo Sheori ichitaurwa sokunge yakatomedza vanhu vakafa vasingaverengeki, inogara ichiita seiri kungoda vamwe. (Zvirevo 30:15, 16) Kusiyana neguva chairo chero ripi zvaro, rinongopinda vanhu vakafa vashoma chete, ‘Sheori haiguti.’ (Zvirevo 27:20) Sheori haimbozari. Haina miganhu. Saka, Sheori, kana kuti Hadhesi, haisi nzvimbo chaiyo iri kune imwe nharaunda. Asi, iguva revanhu vose vakafa, nzvimbo yokufananidzira uko vakawanda vevanhu vanorara murufu.
Dzidziso yeBhaibheri yorumuko inotibatsira kunzwisisazve zvinoreva shoko rokuti “Sheori” uye rokuti “Hadhesi.” Shoko raMwari rinobatanidza Sheori uye Hadhesi norufu ruchazova norumuko. * (Jobho 14:13; Mabasa 2:31; Zvakazarurwa 20:13) Shoko raMwari rinoratidzawo kuti vaya vari muSheori, kana kuti Hadhesi, havangosanganisiri vaya chete vakashumira Jehovha asiwo vazhinji vasina kumushumira. (Genesisi 37:35; Pisarema 55:15) Saka, Bhaibheri rinodzidzisa kuti kuchava “nokumuka kwevakarurama nevasina kururama.”—Mabasa 24:15.
^ ndima 4 Kusiyana naizvozvo, vakafa vasingazomutswi vanorondedzerwa sevari “muGehena,” kwete muSheori, kana kuti Hadhesi. (Mateu 5:30; 10:28; 23:33) Kufanana neSheori uye Hadhesi, Gehena harisi nzvimbo chaiyoiyo.


text:
NYAYA DZOMUBHAIBHERI DZINE MIFANANIDZO
NYAYA DZOMUBHAIBHERI DZINE MIFANANIDZO
Jehovha Anonunura vaIsraeri
Ona kuti Jehovha akanunura sei vaIsraeri pavakanga vachiteverwa nemauto eIjipiti ukuwo vakatarisana neGungwa Dzvuku. Verenga nyaya yacho paIndaneti kana kuti papepa raunenge waprinda.
DZIMWE NYAYA PACHIKAMU CHINO
Paunoverenga nyaya yomuBhaibheri ine mifananidzo paIndaneti kana kuti yawapirinda, edza kuona nyaya yacho ichitoitika mupfungwa dzako. Mapedza, semhuri, kurukurai zvidzidzo zviri munyaya yacho nokupindura mibvunzo iri panoperera nyaya yacho.


text:
Donzvo
Shoko rokuti donzvo (objective) rinoreva chikonzero chikuru chiri kuitirwa basa riri kuitwa. Donzvo rebasa rekuverengwa kwevanhu kuti hurumende ikwanise kuronga mabasa ayo ichiziva huwandu hwevanhu huri kushumirwa nemabasa aya.
Pasi pedonzvo pane zvinangwa zvakawanda. Zvinangwa pakuverengwa kwevanhu zvinosanganisira:
- Kuronga mabasa ehutano.
- Kuziva kuti huwandu hwevanhu huri kukura sei.
- Kuziva kuti vanhukadzi nevanhurume vangani.
- Kuziva kuti vanhu vanogara munzvimbo dzipi, vakadzidza zvakadini uye vanotambira mari yakawanda sei pagore.


text:
Jesu Akafira Pamuchinjikwa Here?
Mhinduro yeBhaibheri
Vakawanda vanoti muchinjikwa ndicho chiratidzo chevaKristu. Asi Bhaibheri haritauri kuti Jesu akaurayirwa padanda rakaita sei. Kunyange zvakadaro, Bhaibheri rine umboo hunoratidza kuti Jesu haana kurovererwa pamuchinjikwa asi padanda.
Bhaibheri rinowanzoshandisa shoko rechiGiriki rokuti stau·ros′ richireva pakarovererwa Jesu. (Mateu 27:40; Johani 19:17) Kunyange zvazvo maBhaibheri akasiyana-siyana achishandisa shoko rokuti “muchinjikwa,” vaongorori vakawanda vanobvumirana kuti shoko iri rechiGiriki rinoreva “danda rakatwasuka.” * Maererano nebhuku rinonzi A Critical Lexicon and Concordance to the English uye Greek New Testament, shoko rokuti stau·ros′ “harirevi matanda maviri akachinjikwa.”
Rimwe shoko rechiGiriki rinoshandiswa muBhaibheri rakafanana nerokuti stau·ros′ ndixy′lon. (Mabasa 5:30; 1 Petro 2:24) Shoko iri rinoreva “muti,” “puranga,” kana kuti “danda.” * Bhuku rinonzi The Companion Bible rinobva rati: ‘MuTestamende Itsva yechiGiriki hapana panoratidza kuti shoko iri rinoreva mapuranga maviri.’
Muchinjikwa unofanira kushandiswa here pakunamata Mwari?
Pasinei nokuti Jesu akarovererwa padanda rakaita sei, pfungwa dzinotevera uye mavhesi eBhaibheri zvinoratidza kuti hatifaniri kushandisa muchinjikwa pakunamata.
Mwari haadi kuti vanhu vamunamate vachishandisa mifananidzo nezviratidzo, kusanganisira muchinjikwa. Mwari akarayira vaIsraeri kuti vasashandisa “mufananidzo wechiratidzo chero wechinhu chipi zvacho” pakunamata kwavo, uye vaKristu vanoudzwawo kuti “tizai kunamata zvidhori.”
—Dheuteronomio 4:15-19; 1 VaKorinde 10:14.
VaKristu vepakutanga-tanga vakanga vasingashandisi muchinjikwa pakunamata. * Dzidziso dzevaapostora uye maitiro avaiita zvinhu zvinoratidza zvinofanira kuitwa nevaKristu vose panyaya iyi.
—2 VaTesaronika 2:15.
Kushandisa muchinjikwa pakunamata kwakatangira muchihedheni. * Mazana emakore pashure pokunge Jesu afa, panguva apo chechi dzakanga dzava kusiya dzidziso dzake, vatsva vaiuya kuchechi “vaibvumirwa kuramba vaine zvinhu zvavaishandisa muchihedheni,” kusanganisira muchinjikwa. (The Expanded Vine’s Expository Dictionary of New Testament Words) Asi Bhaibheri haribvumiri kushandiswa kwemichinjikwa nezvimwe zvakarerekera ikoko senzira yokutendeutsa vanhu.
—2 VaKorinde 6:17.
^ ndima 4 Ona bhuku rinonzi New Bible Dictionary, Third Edition, rakanyorwa naD. R. W. Wood, peji 245; Theological Dictionary of the New Testament, Volume VII, peji 572; The International Standard Bible Encyclopedia, Revised Edition, Volume 1, peji 825; uye The Imperial Bible-Dictionary, Volume II, peji 84.
^ ndima 5 Ona bhuku rinonzi The Expanded Vine’s Expository Dictionary of New Testament Words, peji 1165; A Greek-English Lexicon, rakanyorwa naLiddell uye Scott, Ninth Edition, peji 1191-
^ ndima 9 Ona bhuku rinonzi Encyclopædia Britannica, 2003, pakanzi “Cross”; The Cross
^ ndima 10 Ona bhuku rinonzi The Encyclopedia of Religion, Volume 4, peji 165; The Encyclopedia Americana, Volume 8, peji 246; uye Symbols Around Us, mapeji 205-


text:
Bhaibheri Rinogona Kundibatsira Here Kuva Nemhuri Inofara?
Mhinduro yeBhaibheri
Hongu. Ona mamwe mazano ouchenjeri ari muBhaibheri ari kubatsira varume nevakadzi vakawanda kuti vafare mumba:
Nyoresai muchato wenyu. Kurarama maererano nemhiko dzinoitwa panonyoreswa muchato ndiko kunoita kuti murume nemudzimai vafare mumba.
—Mateu 19:4-6.
Dananai uye remekedzanai. Izvi zvinosanganisira kubata mumwe wako semabatirwo awaizoda kuitwa.
—Mateu 7:12; VaEfeso 5:25, 33.
Usataura mashoko anorwadza. Taura zvine mutsa, kunyange kana mumwe wako ataura kana kuita chimwe chinhu chakurwadza. (VaEfeso 4:31, 32) Bhaibheri pana Zvirevo 15:1 rinoti: “Mhinduro, kana iri nyoro, inodzora kutsamwa, asi shoko rinorwadza rinomutsa hasha.”
Iva akavimbika kune mumwe wako. Usava noruchiva. (Mateu 5:28) Bhaibheri rinoti: “Kuroorana ngakukudzwe navose, mubhedha wevakaroorana ngaurege kusvibiswa.”—VaHebheru 13:4.
Dzidzisai vana venyu nerudo. Musavatunhidza uye musavaomesera.
—Zvirevo 29:15; VaKorose 3:21.


text:
PANE murume akaudza dare redzimhosva kuti akapata musha wake ndokusiya mukadzi wake nevana nechikonzero chekuti mudzimai uyu ainyanya kumuchengera nekugara achimutukirira.
Izvi zvakabuda apo mudzimai uyu, Saliwe Mazika, akange akaendesa aimbova murume wake, Kudakwashe Mazika, kuHarare Civil Court achida mari yekuriritira vana vake.
“Baba ava vakangotiza pamba vachindisiira mutoro wekuchengeta vana ndega.
Izvozvi vana vanodya nhoko dzezvironda sevasina baba.
Dare ngarindibatsirewo abhadhare $100 yamendenenzi kuti ndiwane chekubata pakuriritira vana.
“Ndakatanga kuona mazuva ekutanga nekusauya kumba kwaakanga ava kuita.
“Pandakamubvunza nenyaya iyi akabva achinja nekusatenga zvinhu zvekumba pamwe chete nekundituka, ndokutotiza pamba.
“Ipapa ndakatoita wekuvhima kuti ndikwanise kumupa magwaro ekuno kudare.
“Dai zvaibvira dare rabva ratomupa mutongo nekuti angangotiza ndikatadza kuzomuona,” akadaro mudzimai uyu.
Kudakwashe akati mari yaidiwa yakawandisa.
“Ini ndinokwanisa $40, dai dare raindinzwisisa nekuti izvozvi mukadzi wandinaye ari kutarisira, ane pamuviri.
“Vana ndinombopota ndichiriritira nekuti mari ndinombomutumira yekuti aone chekubata nevana asi kuti iye ava kungoona sekunge ndisina hanya nevana vangu nekuti ndakamusiya.
“Mukadzi uyu ndaimuda asi kuti takatadza kugarisana.
“Aindishungurudza nekundituka pese pandainonokera kupinda mumba.
Kungopinda mumba ndanonotswa nebasa aipedza usiku hwese iriyo nyaya yekuti manga muine tupfambi twenyu. Ndakamutiza nekuti kuchengera ainyanya,” akadaro.
Mutongi Gamuchirai Siwardi akati Kudakwashe abhadhare $70 pamwedzi.


text:
CHAINGE chakatsva kuGweru svondo radarika paMidlands State University uko yunivhesiti iyi yakaita zvinorova ndokuhwapura menduru 26 apo 15 dzaive dzegoridhe, 8 dzesirivha pamwe nenhatu dzebronze pamutambo weZUSA Old Mutual Championships.
MSU yakahwina menduru idzi mumitambo yakaita senhabvu yevarume apo yakabvuta mukombe kubva kuUniversity of Zimbabwe mufainari yainakidza kukunda ngoma kurira.
MSU yakakunda UZ 4-3 kumapena, UZ ndokuhwina sirivha pamutambo uyu kozoti Chinhoyi University of Technology (CUT) yakahwinawo bronze.
Kunhabvu yemadzimai, UZ ndiyo yakahwina goridhe mushure mekunge yakunda CUT mufainari iyo yakazohwina sirivha.
Pane mimwe mitambo yakatambwa svondo radarika, MSU yahwina menduru yegoridhe kubasketball yevarume apo yakakunda Women’s University in Africa (WUA) mufainari yemutambo uyu.
Mumutambo yemadzimai yebasketball WUA yakahwina goridhe apo yakunda MSU mufainari, National University of Science and Technology (NUST) yakahwina menduru yebronze.
MSU ndiyo yainge yakatungamira pakuhwina mikombe mumitambo yakasiyana ichiteverwa neUZ iyo yakahwina menduru 16 pamwe chete – shanu dzegoridhe, nhanhatu dzesirivha pamwe neshanu dzebronze – kuchizoti NUST yakahwinawo 10 pamwe chete.